Biarkan Sejam Anak Memekik Dalam Restoran, Tindakan Ibu Bapa Ini Tenang Berborak Buat Netizen Berang

Perkara biasa apabila anak kecil tantrum tetapi sebagai ibu bapa, sewajarnya anda cuba menenangkan anak anda agar tidak menganggu ketenangan orang di sekeliling anda.

Terbaharu, seorang pengguna TikTok @papayen91 telah berkongsi sebuah video yang memaparkan tindakan ibu bapa yang hanya berdiam diri apabila anaknya berterusan menjerit di dalam restoran.

Kalau korang, korang buat apa? Kids will always be kids, parents tolonglah jaga, ni tak, sambung borak dah kenapa? Nak gain apa? Hatred? Oh ya, budak tu BUKAN AUTISM/DOWN SYNDROME, take note on that

Menerusi video terbabit, individu itu meluahkan rasa tidak puas hati dengan tindakan ibu bapa tersebut yang rancak bersembang dengan rakan-rakannya tanpa menghiraukan keadaan sekeliling yang tidak selesa dengan jeritan anaknya.

Tambahnya, kanak-kanak itu telah menjerit selama satu jam membuatkan pelanggan lain tak selesa. Perkongsian tersebut telah meraih perhatian orang ramai.

Rata-rata netizen turut mengecam tindakan ibu bapa tersebut yang dilihat tiada common senses. Malah, ada juga netizen mengatakan perkara seperti ini sering terjadi dan kesal ada ibu bapa yang mementingkan diri sendiri.


Putrajaya Dilapor Menggantung Biasiswa JPA Disebabkan Kejatuhan Pendapatan

Putrajaya dilaporkan telah menggantung biasiswa Jabatan Perkhidmatan Awam (JPA) untuk kursus ijazah dan bursari Kementerian Pendidikan bagi program pra-universiti, di tengah-tengah kejatuhan pendapatan negara.

Menurut laporan Sin Chew Daily, ini telah disahkan oleh Menteri di Jabatan Perdana Menteri, Datuk Wee Ka Siong yang membangkitkan isu itu dalam mesyuarat kabinet semalam berikutan beberapa aduan daripada pelajar cemerlang.

Wee berkata beliau telah meminta Perdana Menteri Datuk Seri Najib Abdul Razak untuk memikirkannya semula dan menyediakan semula pemberian biasiswa itu.

Akhbar itu memetik Wee sebagai berkata perdana menteri memahami bahawa ekonomi tidak baik masa ini dan rakyat menghadapi beban berat, dan mengarahkan Ketua Setiausaha Negara dan JPA memikirkan penyelesaian baru.

Menurut Wee lagi, beliau tidak boleh mengatakan dengan pasti sama ada akan ada perubahan terhadap keputusan tersebut, "tetapi kami (MCA) mencuba sedaya upaya merayu kepada kerajaan kerana kita tidak pasti bagaimana perkembangan ekonomi nanti."

Penggantungan itu membabitkan biasiswa pelajar tempatan dan seberang laut. Ia dikatakan memberi kesan kepada kira-kira 700 penempatan tahun ini.

BACA: Tips Permohonan Biasiswa Untuk Pengajian Luar Negara Yang Ramai Tidak Tahu

LIKE dan FOLLOW Vocket di Facebook serta Instagram


10 Biasiswa Pelajar Malaysia Boleh Memohon Untuk Pengajian Tempatan

Ketahui 10 biasiswa yang boleh menjadi platform bagi anda untuk mencapai kerjaya impian anda!

Yayasan Tenaga Nasional menawarkan bilangan Pinjaman Pelajaran Boleh Ubah yang terhad untuk rakyat Malaysia yang layak dengan latar belakang akademik yang baik. Pinjaman Pelajaran Boleh Ubah ditawarkan kepada pelajar yang layak dan berhasrat untuk melanjutkan pelajaran sama ada di universiti awam atau di Universiti Tenaga Nasional (UNITEN). Pinjaman pelajaran boleh ditukar kepada biasiswa sekiranya calon graduan melebihi kepujian daripada universiti pilihannya.

Biasiswa ini ditutup pada akhir bulan Februari setiap tahun.

BACA: 11 Petua Menyiapkan Penulisan Tesis PhD Dalam Masa 3 Bulan

Biasiswa JPA Pengajian Ijazah Dalam Negeri (PIDN) dan JPA Pengajian Diploma Dalam Negeri (PDDN) adalah ditaja Jabatan Perkhidmatan Awam kepada warganegara Malaysia yang sedang menuntut di peringkat Diploma dan pengajian ijazah pertama di IPTA terpilih, Universiti Tenaga Nasional (UNITEN), Multimedia University (MMU) dan Universiti Teknologi Petronas (UTP).

Penerima biasiswa JPA ini akan dikenakan ikatan kontrak untuk berkhidmat dengan kerajaan bagi suatu tempoh tertentu bergantung kepada kursus dan disiplin yang diambil.

Anugerah Biasiswa Genting Malaysia (GENM) menyediakan generasi muda Malaysia yang layak dengan peluang untuk melanjutkan pelajaran di dalam atau di luar negara. Bantuan kewangan ditawarkan kepada mereka yang cemerlang dalam bidang akademik dan kepemimpinan yang aktif dengan aktiviti ko-kurikulum.

Biasiswa ini ditutup pada akhir bulan Mei.

Anugerah Biasiswa Bank Negara (Ijazah Sarjana) dianugerahkan kepada individu yang sedang mengikuti pengajian ijazah pertama di universiti-universiti terkemuka dipilih dalam negara.

Biasiswa ini ditutup pada akhir Mac setiap tahun.

Kelayakan

Biasiswa Khazanah Watan adalah satu anugerah berprestij yang menawarkan peluang kepada rakyat Malaysia berbakat dengan pencapaian tinggi untuk mengejar ijazah dan ijazah lanjutan di universiti-universiti tempatan terkemuka terpilih.

Biasiswa ini bertujuan untuk mereka yang mempunyai kedudukan akademik yang cemerlang. Biasiswa ini diberikan dalam bentuk bantuan kewangan pendidikan penuh daripada pengajian pra-universiti / asasi sehingga ke peringkat ijazah di institusi tempatan dan luar negara.

Para penerima biasiswa ini adalah terikat dengan Maybank bagi tempoh 3 hingga 5 tahun (berbeza-beza mengikut skim).

Yayasan Sime Darby menawarkan penajaan kepada pelajar Malaysia untuk melanjutkan pengajian asasi dalam negara. Calon-calon Malaysia yang telah mencapai pencapaian akademik yang cemerlang adalah digalakkan untuk memohon.

Biasiswa ini dibuka pada 4 Mac 2016 dan ditutup pada 4 April 2016.

Penajaan Universiti Teknologi Petronas (UTP) disediakan kepada pelajar Malaysia untuk mengikuti kursus ijazah dalam bidang kejuruteraan dan teknologi Mmaklumat di Universiti Teknologi Petronas (UTP). Tajaan akan diberikan berdasarkan keputusan SPM pemohon yang cemerlang

Calon yang berjaya dikehendaki melengkapkan program asasi 1 tahun.

Biasiswa ini biasanya ditutup pada akhir Mac setiap tahun.

Suruhanjaya Sekuriti Malaysia (SC) sedang mencari pelajar dengan pencapaian yang tinggi,dan bijak dengan keputusan akademik yang cemerlang.

Biasiswa ini terbuka kepada para pelajar yang akan menjalani dan kini dalam kursus ijazah pertama sepenuh masa di mana-mana universiti awam dan universiti antarabangsa yang diluluskan JPA, berpangkalan di Malaysia. Individu yang kurang upaya juga digalakkan untuk memohon bagi program biasiswa ini.

Biasiswa ini dibuka pada 11 Januari 2016 dan ditutup pada 10 Februari 2016.

Permohonan boleh dikemukakan berdasarkan keputusan semester terkini (untuk matrikulasi, diploma A-Level, asasi, pelajar ijazah pertama) atau keputusan peperiksaan percubaan (untuk pelajar STPM).

Afterschool.my adalah laman web dikhususkan buat lepasan SPM dan graduan.

BACA: Tips Permohonan Biasiswa Untuk Pengajian Luar Negara Yang Ramai Tidak Tahu


16 Tip Hantar Rayuan Dan Permohonan Cepatkan Giliran Haji Bagi Tahun 2018

Semasa saya mendaftar Medina di Tabung Haji pada tahun 2015 ketika Medina baru berusia 4 bulan, gilirannya untuk mengerjakan haji adalah pada tahun 2069 (usia lebih kurang 54 tahun).

Syukur Alhamdulillah atas rezeki Allah saya dapat menunaikan haji pada 1437H & juga asbab menetap di Makkah, Medina turut serta dalam ibadah haji kami suami isteri.

Namun, saya difahamkan ia bukan haji wajib bagi Medina kerana berusia 3 tahun dan masih belum akil baligh. Simpanan Medina di TH telah lebih mencukupi, saya harap 10 tahun akan datang dipanjangkan umur dimurahkan rezeki Medina menerima tawaran haji hendaknya.

Tipsnya, setiap tahun duit hari raya Medina saya akan simpan di TH. Saya juga tidak bercadang untuk buka 2-3 akaun untuk Medina. Semuanya simpan dalam akaun TH sahaja.

Setiap bulan juga ada lebihan rezeki saya akan dahulukan simpanan untuk Medina di TH. Kelak boleh digunakan untuk pergi haji dan pendidikannya. Itu hak anak-anak, sebagai ibu bapa kita harus amanah dan jangan sesekali usik simpanan mereka.

Baca: 3 Tip Ini Bakal Buat Anak Anda Jadi Haji Muda

Pelbagai soalan telah saya dapatkan penerangan lanjut dan penjelasan dari pegawai Tabung Haji untuk dikongsikan kepada bakal jemaah haji sebagai panduan untuk proses rayuan sebagai satu alternatif, apa pun jua rezeki adalah ketentuan dari Allah SWT.

Antara yang dapat saya kongsikan adalah seperti berikut:

1. Bakal jemaah haji perlu membuka akaun Tabung Haji dengan jumlah minimum RM1,300.00 untuk layak mendaftar dan menerima tahun giliran menunaikan haji.

2. Bakal jemaah perlu membuat simpanan tetap sebanyak sekurang-kurangnya RM11,000.00 (jumlah yang perlu dibayar jemaah kepada pihak Tabung Haji bagi pakej muasassah adalah RM 9, 980 mengikut harga semasa haji).

3. Subsidi dari Kerajaan bagi setiap jemaah haji muasassah adalah RM9,570 dari jumlah sebenar yang perlu dibayar iaitu RM19,550.00. Ini adalah termasuk kos-kos pengurusan, kos pentadbiran, kos pesawat pergi balik, kos perubatan, kos makanan, kos penginapan di Makkah & Madinah selama tempoh haji iaitu 40 hari hingga 59 hari.

4. Bagi jemaah sudah menunaikan ibadah haji pada tahun 2010 hingga tahun ini, jemaah perlu menunggu hingga 5 tahun Hijrah untuk membuat permohonan semula bagi menunaikan ibadah haji kedua pada kadar harga RM19,550.00 (mengikut harga pakej muasassah semasa). TIADA subsidi diberikan kepada haji kedua.

5. Jika jumlah simpanan jemaah sudah mencukupi (saya cadangkan supaya simpanan lebih kurang RM15,000 termasuk perbelanjaan peribadi sepanjang ibadah haji), jemaah boleh menghantar rayuan kepada pihak Tabung Haji di mana-mana kaunter TH di negeri masing-masing.

6. Buat lah rayuan setiap tahun tanpa berputus asa dan bertawakal pada Allah SWT agar dikurnia rezeki kepada kita. Jemaah yang menghantar surat permohonan rayuan akan ditapis oleh Lembaga Khas Tabung Haji, jika ada jemaah menolak tawaran haji pada tahun tersebut, pihak TH akan menimbang setiap surat permohonan rayuan yang dihantar.

7. Andai kata giliran kita menunaikan haji adalah 50 tahun akan datang, dengan usaha menghantar surat rayuan ini tidak mustahil akan dipanggil dalam tempoh lebih singkat dari giliran asal. InshaAllah.

8. Prosedur pihak TH tidak membenarkan kanak-kanak untuk melaksanakan ibadah haji, KECUALI jika anak-anak sudah pun akil baligh. Bagi ibu bapa buat lah simpanan haji untuk anak-anak bermula dari sekarang, setelah cukup simpanan tetap sebagai syarat menunaikan haji boleh kemuka kan rayuan kepada TH berserta surat pengesahan dari pihak doktor bahawasanya anak sudah mencapai akil baligh.

9. Kanak-kanak yang belum akil baligh ibadah hajinya belum lagi jatuh wajib, jadi sebaiknya pihak TH hanya membenarkan anak sudah akil baligh sahaja untuk turut serta bersama ibu bapa bagi melaksanakan ibadah haji.

Ibu bapa turut boleh menumpang rezeki anak yang ditawarkan untuk menunaikan haji sebagai pengiring.

10. Bagi jemaah warga emas, saya ingin cadangkan agar waris / anak-anak membuat simpanan berdaftar di TH. Usah lah biarkan ibu bapa yang sudah uzur melaksanakan ibadah haji bersendirian tanpa bantuan dari anak-anak.

11. Jemaah warga emas yang sudah uzur diberi kelonggaran untuk membawa seorang pengiring dari kalangan waris / saudara terdekat JIKA rekod perubatan menunjukkan ibu bapa perlu diuruskan oleh waris.

Surat pengesahan doktor dari klinik-klinik panel TH akan dikeluarkan untuk rujukan pihak TH. Bincang dengan pegawai perubatan berkenaan jika waris mahu ibu bapa ditemani untuk melaksanakan ibadah haji bagi kes tertentu.

12. Pengiring juga boleh mengemukakan surat rayuan kepada pihak TH untuk menemani ibu bapa ke Tanah Suci walaupun ketika itu waris TIDAK mendaftar sebagai jemaah haji.

13. Banyak kelonggaran dan pengecualian diberikan oleh pihak TH kepada semua waris yang berkemampuan bagi memastikan bakal jemaah warga emas dapat diurus dan dijaga dengan baik. Ambil peluang ini dengan berbakti kepada ibu bapa selagi hayat dikandung badan.

14. Setiap tahun Hijrah: 25 Safar hingga 29 Jamadil Akhir (sila rujuk kalendar Masihi bagi setiap tahun Hijrah semasa, jika 25 Safar 1439H jatuh pada 14 November 2017). Bakal jemaah boleh mengemukakan / menghantar surat rayuan pada bulan Hijrah berkenaan sahaja.

Surat rayuan boleh mula dihantar dari tarikh 14 November 2017 (25 Safar 1439H) – kurang dua bulan lagi.

Kursus Asas Haji juga dijangka bermula November ini. Bakal jemaah di samping itu diunjurkan untuk turut serta dalam kursus insentif haji bagi mempersiapkan diri dengan ilmu pengetahuan haji walaupun baru menghantar borang rayuan. Siapa tahu rezeki menerima panggilan Agung pada tahun hadapan? InshaAllah.

15. Surat tawaran bagi jemaah terpilih melalui proses rayuan ini biasanya akan dimaklumkan paling lewat 27 Zulkaedah, malah ada juga beberapa hari sebelum penerbangan KT akhir.

16. Format surat rayuan boleh dapatkan melalui carian Google / kaunter TH. Ambil sedikit masa untuk mengunjungi TH terdekat bagi mendapatkan maklumat lebih lanjut dan tepat.

Juga tertakluk kepada pindaan syarat dan kuota dari Kerajaan Arab Saudi.

Jika bakal jemaah berkemampuan dan ingin mendapatkan pakej lebih selesa, terdapat beberapa pakej premium & VIP ditawarkan oleh TH Travel (rujuk gambar borang).

Malah, ada beberapa travel agensi swasta turut menawarkan perkhidmatan pakej haji yang berdaftar dan diluluskan oleh Tabung Haji dengan harga minimum RM35,000 hingga RM100,000 (bergantung kepada harga semasa).

Pilihan di tangan bakal jemaah. Perbezaan antara pakej muasassah dengan pakej premium / VIP? Tentu lah perkhidmatannya setaraf dengan nilai dibayar. Setiap jemaah ada bahagian dijanjikan oleh Allah SWT, walaupun hanya pakej muasassah setiap perjalanan ibadah dipermudahkan Allah & begitu juga sebaliknya.

Adalah lebih baik bermula hari ini pada detik Muharam di tahun baru, kita tanamkan azam menunaikan haji pada usia muda, di saat masih diberi kudrat dan tenaga. Dan lebih baraqah lagi jika mampu berkhidmat buat ibu bapa melaksanakan ibadah haji bersama. MashaAllah!

Mari buat kira-kira daripada sekarang, agihkan simpanan utamakan rukun Islam ke-5. Berpegang pada rezeki Allah. inshaAllah!

Baca lagi: Teringin Nak Pergi Haji Cepat? Ini 15 Cara Yang Boleh Anda Lakukan


Bibir Yang Mungil Bukan Sahaja Menawan, Malah Boleh Buat Ini. #7 Sangat Menarik!

Siapa sangka, dari bibir pun kita boleh lihat art yang sangat menarik. 11 lukisan kartun pada bibir ini benar-benar mencuit hati semua orang yang melihatnya.

Eh! Yang lelaki jangan fikir nak cium je ok.
Enjoi!


Ramai Tak Percaya Tapi Inilah 18 Realiti Di Sebalik Travel Gaya Bajet

Bila ada yang pertikai dan meragui memang wujud pengembara yang mampu travel gaya bajet, saya terpanggil untuk berkongsi dengan anda 20 bidaah ini.

Harapan saya agar ia dapat membuka mata anda bahawa travel itu bukan hanya untuk mereka yang berduit, tetapi sebenarnya boleh dilakukan oleh sesiapa saja.

1. Kecoh lagi kisah pengembara bajet murah ini. Saya rasa orang marah bukanlah sebab dia tahu buat bajet atau itenerari, orang marah apabila dia keluar media “kembara Eropah dengan RM200 sahaja” dan merendah-rendahkan mereka yang berbajet lebih mahal.

Hatta sahabat-sahabat traveler saya pun ada perbezaan pendapat juga, tiada masalah saya hormati semua.

2. Tahukah anda bahawa Perdana Menteri dan CEO syarikat besar yang mengembara serata dunia boleh travel dengan bajet sifar dari poket mereka sendiri? You may say, that’s not the point here, dan mereka ini adalah orang besar yang banyak keistimewaan.

3. There is a point here. When you talk about travel expenses, PRIVILEGES count. Travel blogger yang terulung dari USA Nomadic Matt seringkali mendapat tiket dan hotel percuma dengan penggunaan kad kreditnya.

Rakan saya yang lepak weekend di Switzerland untuk menyambut harijadinya dapat tiket Qatar Airways secara percuma. Saya sendiri pernah ke Osaka/Kyoto berbekalkan RM300 saja kerana syarikat saya telah menanggung kos tiket, hotel, separa pengangkutan dan separa makan.

4. Apa, anda ingat keistimewaan itu senang dapat dan jatuh dari langit? Keistimewaan yang didapati itu perlu diusahakan terlebih dahulu. Belajar travel hacks.

Contohnya untuk dapatkan tiket percuma Malaysia Airlines ke London memerlukan 120,000 poin Enrich Miles. Untuk dapat sebanyak itu, seseorang perlu belanja RM40-50 ribu menaiki pesawat MAS atau rakan-rakan One World nya.

5. Jadi persoalannya, jika seseorang dapat tiket percuma ke London dengan hanya berbelanja RM1000 di sana, adakah belanjawan pengembaraannya dikira RM1000 atau RM50ribu? Kalau dia cakap RM1,000 memanglah dia akan dibid’ahkan.

6. It’s hard to say isn’t it? Pengiraan bajet yang betul-betul sebenar untuk pengembaraan ialah sesuatu yang fluid. Susah dianggar. Tapi jika dikira perbelanjaan kasar ikut itenerari: penerbangan, pengangkutan, penempatan, makan dan lain-lain, ini sangat senang kira.

7. Ok disini saya nak masuk topik bid’ah sang pengembara. Tiada pengembaraan yang bebas risiko. Hatta mengikut travel agency sekali pun, tidak bebas risiko.

8. Mereka yang lebih muda sanggup ambil risiko lebih tinggi seperti naik lori, hitch-hike, tidur di tepi jalanan, tidur di stesen bas, couchsurfing. Mereka boleh menilai risiko sendiri.

Risiko kena rompak, kena liwat, kena kencing semua tu tetap ada. Mereka yang mengembara bersama keluarga tidak sanggup ambil risk exposure begini. Sebab itu, pengambil risiko tinggi ini selalu dibid’ahkan.

9. Kalau diikutkan risiko mengembara yang paling rendah ialah bersama travel agency yang berlesen. Namun, risiko rendah bukan bermaksud tiada risiko. Risiko bas chartered travel agency jatuh gaung ada jugak. Risiko tetap ada. Cuma risk exposure sampai tahap mana yang anda boleh tahan, dan tahap mana anda nak bid’ahkan.

10. Saya pernah sesat di gurun Nevada tahun lepas, hampir meninggal kerana dehidrasi. Saya tahu itulah risiko hiking di gurun panas. Saya ikut semua kaedah mengurangkan risiko termasuk bawa botol air, bawa peta, pakai sunblock, ikut trail yang ditetapkan.

Satu saja nasihat yang saya tak ikut iaitu “jangan hiking seorang diri”. Masa tu saya nak tengok juga tempat cantik alang-alang sampai dari jauh, dan tiada teman travel lain yang sanggup ikut sekali. Tapi sesat juga di gurun sampai terpaksa hubungi 911 dan helikopter untuk menyelamatkan saya daripada gurun itu.

11. Persoalannya, bagaimanakah risk assessment saya ketika itu? Bagaimana pula risk management? Adakah saya telah menyusahkan orang (park ranger dan 911) untuk menyelamatkan saya?

Saya kira risk exposure adalah sederhana saja kerana sudah biasa kembara solo. Saya sendiri telah ikut nasihat yang diberikan kecuali satu. Dan saya sendiri tidak rasa telah menyusahkan sesiapa pun.

Baca: 7 Tips Bagaimana Untuk Selamantkan Diri Jika Sesat Seorang Diri Di Gurun Seperti Saya

12. Dalam kita cerita topik menyusahkan orang ketika mengembara, kita perlu lihat keseluruhan konteks. Adakah couchsurfing itu dikira menyusahkan tuan rumah?

Saya rasa kebanyakan masa, tuan rumah amat gembira ada couchsurfer di rumahnya. Tetapi gunalah juga penilaian risiko dengan teliti. Kajilah profile tuan rumah, tengok review, rumahnya bagaimana, biliknya bagaimana, kerjanya bagaimana.

Tengok the whole picture. There is no right or wrong, only risk assessment. Saya sendiri pernah duduk hotel 4 bintang, tapi handphone kena curi juga! Tapi kalau anda tanya saya, saya akan tetap kata hotel 4 bintang lebih selamat daripada couchsurfing, cuma kenalah belajar menilai risiko.

13. Jadi menyusahkan orang macamana yang salah? Where do we draw the line? The line is when it becomes excessive and illegal. Contohnya kita asalnya nak couchsurfing 3 hari saja, tapi tukar plan sampai nak 3 minggu. Tuan rumah pun nak jaga hati anda, dia iyakan saja. But that is still excessive!

Satu lagi pula ialah – when it is illegal. Saya pernah baca blog Singapura yang mencuri makanan di Eropah dan curi-curi naik pengangkutan awam secara percuma semata-mata nak berjimat dan keluar media popular.

14. Tapi kalau anda dapat couchsurfing sepanjang pengembaraan, makan minum ditanggung, pengangkutan diberi percuma – kalau anda pandai cari tawaran sebegini anda memang genius!

Kalau anda pandai deal & plan ahead – that is how legendary travelers are born. Why are they legendary? Because they assimilate with the locals, understanding cultures, languange, joys and struggles . You cannot get these kind of deals if you insist to stay in a 5-star hotel.

15. Saya memang advokat travel insurance dan life insurance. Beginilah cara untuk anda pindahkan atau kurangkan risiko semasa mengembara. Semestinya anda sihat dan sado, tapi kalau anda kena langgar bas, insurans inilah yang nak tolong anda nanti.

Jatuh gaung terjelepuk mati, insurans ini jugaklah nak bawak mayat pulang anda ke pangkuan keluarga. Atau boleh digunakan untuk membayar segala kos pengebumian anda di luar negara.

16. Jika anda tak mahu dibid’ahkan, ambil langkah pengurangan atau pemindahan risiko. Pengambil risiko besar memang akan sentiasa dibid’ahkan, lagi-lagi jika mereka tidak faham kenapa anda sanggup ambil risiko itu.

Kalau anda terpaksa susahkan orang seperti menyusahkan ibubapa, apabila anda boleh ambil travel insurance, this is when you draw the line.

17. Saya fikir isunya di sini bukanlah cara mengembara mana lebih baik: bajet rendah atau bajet mewah, jetsetter atau overlander, short-termer atau long-termer, backpacker atau trolleypacker.

Isunya – anda belajar apa-apa tak daripada pengembaraan anda? Ada terbuka mata, terbuka minda? Ini bukan setakat masalah pengembara bajet rendah, yang tiba di sesebuah negara, selfie sikit, belanja RM200 dan kemudian terus ke negara sebelah.

18. Pengembara bajet mewah pun sama saja. Ada yang bayar sampai RM20,000 tapi tak belajar apa-apa langsung. Tiada pengisian ilmu dan pengalaman. Ini lagi rugi.

A. Bila anda mengembara, ambil kira semua keistimewaan yang anda perolehi. Jika tak ada keistimewaan tersebut, cuba dan usaha untuk dapatkannya. Bukan membid’ahkan mereka yang ada keistimewaan.

B. Menilai dan mengenal pasti risiko sewaktu mengembara adalah satu perkara yang sangat penting (Assessment of risk exposure is critically important in travel situations).

C. Menyusahkan orang itu – is a relative term. We draw the line when you are doing it excessively and committing to illegal wrongdoings.

D. Kurangkan dan pindahkan risiko kepada syarikat insurans dan takaful.

E. Bila mengembara, bukan lah mata, buka minda dan beri peluang kepada diri untuk belajar. Tak kisah kembara gaya bajet atau gaya mewah.

Baca lagi dan fahami 4 Risiko Besar Yang Ramai Traveller Pandang Remeh Sewaktu Mengembara


Bidaan Kapal Mewah Equanimity Ditutup Hari Ini

Proses bidaan penjualan kapal mewah Equanimity milik usahawan penuh kontroversi Low Taek Jho atau lebih dikenali sebagai Jho Low bakal ditutup hari ini. Bidaan ini pertama kali dibuka pada 29 Oktober lepas dengan nilai serendah RM4.17 juta sebagai deposit kepada setiap individu yang berminat untuk memyertai bidaan.

Sherif Mahkamah Admiralty dijangka akan mengumumkan pembida yang berjaya memperoleh kapal mewah tersebut. Setakat ini peguam 1MDB Jeremy Joseph enggan memberitahu bilangan dan jumlah tertinggi pembida dan diklasifikasikan sebagai maklumat sulit.

Hasil bidaan akan dibahagikan kepada 2 buah syarikat yang dipercayai mempunyai saham ke atas kapal itu iaitu Global Diversified Investment Company Limited memiliki 53.57% dan 1MDB Energy Holdings memiliki baki saham bernilai 46.43%.

Kapal Equanimity merupakan kapal ke-54 terbesar di dunia mempunyai kemudahan seperti jakuzi, sauna, landasan helikopter (helipad), bilik spa dan beberapa lagi kemudahan mewah. Siapa agaknya pemilik terbaru kapal mewah ini nant?


Hasil Bidikkan Inframerah Di Alaska Ini Sungguh ‘Awesome’

Masih ingat default wallpaper di Windows 10 berbentuk seperti tingkap yang seolah terkena pancaran cahaya? Ya! Gambar itu bukan gambar biasa yang melalui proses editing seperti yang anda sangkakan, sebaliknya ia adalah gambar real yang dihasilkan menggunakan teknik-teknik tertentu.

Bradley G. Munkowitz (Gmunk) adalah salah seorang manusia kreatif yang menjayakan gambar tersebut. Beliau menggunakan kamera 50 megapiksel untuk memotret ribuan foto dan menyelipkan pelbagai efek visual, seperti laser, asap dan bokeh, untuk menghasilkanya. Dan beliau sekali lagi tampil mengagumkan anda dengan hasil fotografi terbaharunya.

Kali ini melalui teknik inframerah dimana teknik ini bergantung pada kemampuan kamera digital untuk merakam apa yang tidak dapat dilihat oleh mata dengan menangkap radiasi infra merah daripada gambar tersebut.

Di bawah ini adalah hasil rakaman foto yang beliau ambil disepanjang pelayaran di Tracy Arm Fjord, Alaska. Memang awesome sungguh!

BACA: Rakan Sertai ‘Outing’ Fotografi Sempat Rakam Orang Asli Suku Semai Di Raub, Pahang


8 Fakta Mungkin Anda Baru Tahu Mengenai Big Bad Wolf Hujung Minggu Ini

Big Bad Wolf. Sebut sahaja nama anda sudah tahu apa yang boleh dibayangkan.

Acara tahunan jualan buku-buku berkualiti pada harga runtuh ini memang dinanti-nanti oleh peminat-peminat.

Acara BBW akan bermula pada 7 pagi 9 Disember sehingga 9 malam 19 Disember 2016 selama 24 jam di Malaysia International Exhibition & Convention Centre (MIECC) di The Mines.

Kami di Vocket dijemput untuk menjadi saksi persediaan belakang tabir.

Melihat selautan buku-buku yang disusun rapi dengan bau buku baru memenuhi ruang menimbulkan rasa teruja yang sungguh luar biasa.

Pada kali ini, sebanyak 4 juta buku ditawarkan buat pengunjung-pengunjung!

Acara kali ini adalah yang terbesar pernah dibuat oleh BBW setakat ini.

2000 buah palet diperlukan untuk mengangkat 4 juta buah buku ini.

Disebabkan jumlah yang besar, buku-buku ini akan memenuhi keseluruhan ruang dewan.

Manakala Curious Corner, iaitu ruangan menjual poster dan papan tanda akan terletak di luar dewan.

Ini berbeza dengan tahun-tahun sebelum ini, di mana Curious Corner diletak di dalam dewan bersama-sama jualan buku.

Saya sangat kagum melihat bagaimana operasi pengurusan jualan 4 juta buku berlangsung.

Menurut Aumshree, Timbalan Pengurus Pemasaran BBW, sebanyak 30 hingga 40 kali perjalanan kontena 40 kaki diperlukan untuk membawa kesemua buku ini dari gudang mereka di Shah Alam ke MIECC The Mines.

Di dewan pula, 3 hingga 4 buah forklift digunakan untuk mengangkat palet-palet.

Seterusnya, buku-buku akan diproses oleh 400 orang kakitangan sementara yang sebahagian besarnya terdiri daripada pelajar-pelajar kolej dan universiti.

Kakitangan ini bukan sahaja bertanggung jawab menguruskan susunan buku, sebahagiannya juga berkhidmat dalam pengurusan pelanggan dan sebagai kru jualan, di mana rotasi mereka berlangsung selama 24 jam!

Kebanyakan kakitangan sementara terdiri daripada mereka yang pernah terlibat dalam BBW sebelum ini. Lama atau baru, mereka dilatih dengan baik.

Tidak hairanlah melihat mereka bekerja bagai lipas kudung.

Anak-anak muda ini bekerja berkumpulan, fokus dan laju. Tahu apa hendak dibuat dan ke mana hendak dituju.

Pada kali ini, kesemua buku akan berada dalam satu dewan, pada tingkat yang sama.

Dewan akan dipecahkan kepada beberapa bahagian seperti bahagian kanak-kanak, ‘Premium Zone’, fiksyen dan bukan fiksyen. Bahagian ini pula mempunyai beberapa pulau (island) yang berkaitan.

Buku-buku juga disusun mengikut aliran yang lebih relevan, contohnya, selepas bahagian kanak-kanak, anda akan jumpa bahagian untuk ibu.

Pendek kata, flow lebih cantik dan secara semula jadi anda dapat agak di mana harus pergi untuk mencari buku yang anda mahu.

Untuk kemudahan pelanggan, buku-buku yang dikongsi di media sosial BBW akan diletakkan di ruangan ‘As Advertised’.

Andai anda terpikat dengan buku yang terpapar di Facebook BBW, jangan lupa perhatikan tanda berhenti sejurus selepas memasuki dewan.

Kemungkinan besar, buku yang anda cari ada di situ.

Pelanggan akan dibekalkan dengan troli pasaraya untuk membeli-belah.

Andai kata troli anda separa penuh, tetapi masih mahu melihat judul buku lain, anda boleh letakkan troli ini di tempat simpanan pelanggan (customer storage) sebelum pembayaran.

Anda juga boleh berehat sebentar di Kafe Madeleine sebelum habis membeli belah.

Madeline adalah kafe in-house pertama BBW.

Bila penat, anda boleh berhenti sebentar sambil menikmati kopi dan kek.

Makanan dengan kualiti yang tip-top pasti buat anda terpikat.

Lagipun, ia berhampiran dengan tempat simpanan. Anda boleh shopping, parking dan kemudian resting sebelum mula membeli belah kembali.

Buku-buku dipilih sendiri oleh pengarah-pengarah BBW daripada penerbit seluruh dunia.

Terdapat pelbagai pilihan di sini termasuklah pop culture, buku kanak-kanak (buku bergambar, buku aktiviti, buku permainan dan buku pelekat), buku self-help, buku memasak dan banyak lagi.

Terlalu banyak judul, sehinggakan tidak cukup ruang jika saya hendak tulis kesemuanya!

Ini adalah pertama kali BBW menampilkan buku berbahasa Cina.

Banyak penerbit dari negara China berminat untuk menyertai BBW.

Chan Xiang, penerbit buku kedua terbesar di China juga menjemput BBW untuk mengadakan acara di sana.

Beberapa penerbit tempatan seperti Buku Fixi, Lejen Press dan PTS juga terlibat dalam BBW.

Selari dengan tema BBW yang menjual buku-buku pada harga diskaun, buku-buku daripada penerbit-penerbit ini juga akan dijual pada harga hebat.

Dalam acara ini, pelancaran buku ‘Serigala’ hasil tulisan Lokman Hakim akan berlangsung.

Buku yang ditulis khas sempena pelancaran BBW kali ini hanya terbit sebanyak 3000 naskah dan boleh didapati di BBW.

Pelancaran dan sesi tanda tangan akan berlangsung bermula jam 9 pagi 9 Disember 2016.

Pada 2017, BBW akan mula menjelajah seluruh dunia.

Pada 2016, mereka berjaya mengadakan acara jualan buku di Bangkok, Jakarta, dan Surabaya.

Apabila ditanya bilakah acara BBW di Kuala Lumpur selepas ini, Aumshree menjawab, “Mungkin Disember 2017.”

Jadi ada yang rasa nak angkut buku banyak-banyak bawa balik rumah hujung minggu ni?


Big Bad Wolf Kembali Tahun Ini, Lebih Besar Selama 257 Jam Tanpa Henti

Pesta buku Big Bad Wolf (BBW) kembali tahun ini dan semestinya lebih hebat daripada tahun lalu. Lebih 4.5 juta buku dalam Bahasa Inggeris, Bahasa Malaysia dan Bahasa Cina akan ditawarkan untuk BBW edisi tahun ini.

Sama seperti BBW tahun lalu, pengunjung akan ditawarkan diskaun dari 75% sehingga 95%. Tahun lalu kami dapat beli buku Star Wars dengan potongan harga 70% di BBW. Memang puas hati. Untuk memudahkan semua yang hadir, anda kini boleh membuat bayaran secara wang tunai, kad kredit atau vCash menerusi telefon pintar anda.

BBW tahun ini bukan hanya sekadar menjual buku, tetapi pelbagai aktiviti menarik akan berlangsung di sana. Pihak BBW juga akan lebih responsif dalam menjawab soalan pengguna di media sosial supaya anda sentiasa update dengan apa yang berlaku di BBW.

Maskot Ejen Ali turut akan membuat kemunculan khas di BBW untuk bertemu dengan pembaca cilik dan anak anda juga berpeluang untuk bergambar bersama watak Ejen Ali ketika sesi meet & greet. Buat julung kalinya BBW berkolaborasi bersama penerbit tempatan, FIXI untuk menghasilkan karya Cukaria All-Star, buku kompilasi cerita pendek dalam bahasa Malaysia yang akan dijual khas di BBW.

Bila dah penat berpusing mencari buku, mesti lapar dan dahaga kan? Jangan risau sebab BBW turut akan membuka pop-up store ‘After You Dessert Cafe’, kafe yang menyajikan ais krim dan roti bakar ais krim signature mereka yang sedap dan popular di Thailand.

BBW akan mula dibuka kepada umum jam 7.00 pagi, 8 Disember 2017 sehingga 11:59 malam hari Isnin 18 Disember 2017. Kalau nak rasa chill dan relax, memang boleh datang sebelah malam. 200 pengunjung terawal akan menrima voucher kopi daripada Coffex. Jadi apa tunggu lagi? Ajak kawan, ajak adik dan kakak untuk sama-sama memeriahkan BBW. Sebarang informasi lanjut boleh ikuti BBW di sini.


‘Big Boss’ Turun Padang Jumpa Pelajar Tular Ambil Keputusan SPM Pakai Baju Shell

Daripada apa yang bermula sebagai gurauan untuk memakai baju Shell sekiranya mendapat lebih 6,000 retweet, seorang remaja di Twitter @amirfufu menjadi tular selepas dia dirakam menaiki pentas untuk mengambil keputusan SPM miliknya pada semalam dengan memakai baju syarikat minyak tersebut.

Saya nak claim scholarship @Shell https://t.co/6zNm8FVbsY pic.twitter.com/dQluYAj96H

— aAAamir bersyukur (@amirfufu) March 5, 2020

Selepas kiriman video bersama kapsyen ‘saya nak claim sponsorhip Shell’ itu tular dan mendapat perhatian netizen, dia yang juga merupakan pekerja separuh masa di stesen minyak syarikat itu turut mendapat perhatian dari ‘big boss Shell’.

Malah, pengurusnya sempat berpesan agar dia turut membawa kedua ibu-bapanya bagi berjumpa dengan ‘big boss’ tempat dia bekerja .

BOSS AKU SIAP SURUH BAWAK MAK BAPAK OEMJIIIII

‘Big boss’ beliau, Shairan Huzani yang sebelum ini terkenal dengan gelaran Pak Cik Shell di Instagram kemudiannya memuatnaik pertemuan mereka itu di laman Instagram miliknya.

pagi ni pergi jumpa adik Amir. dia femes semalam amik spm results pakai baju shell 😊. dia nk buat accountancy. pakcik harap dia terus berusaha dan lebih berjaya. tukar cita2 jadi realiti. 6 heroes @pakcikshell kat stesen ni kebetulan spm batch sama. alhamdulillah semuanya results chomel ☺ 🇲🇾 we are proudly run by dedicated Malaysians for our beloved Malaysians 🇲🇾

A post shared by  Shairan Huzani (@pakcikshell) on Mar 5, 2020 at 6:29pm PST

Menurut Siakap Keli, remaja tersebut Amir bukan sahaja diberi hadiah berupa beg dan jam tangan G-Shock seperti yang dikongsikan dalam gambarnya, malah dia juga turut diberi peluang untuk mengetahui pengajian berkaitan syarikat Shell.

Pengajian itu adalah untuk kumpulan kedua yang dihantar majikannya dan akan mengambil masa selama tiga tahun.

HUEHUEHUE. NANTI AKU NAK JOIN 2nd BATCH SHELL HANTAR HERO SITES BELAJAR PASAL SHELL pic.twitter.com/4OsQmmUPZc

— aAAamir bersyukur (@amirfufu) March 6, 2020

Selain Amir, Shairan juga sempat berjumpa dengan lima lagi pekerjanya yang turut mendapatkan keputusan SPM mereka pada semalam. Tahniah diucapkan kepada adik-adik yang baru sahaja mengambil keputusan mereka pada semalam.

Tahukah anda bagaimana cara seseorang banduan itu mengambil dan menduduki peperiksaan SPM melalui tirai besi? Baca perkongsian kami sebelum ini untuk membaca.

Ketahui Cara Bagaimana Banduan Ambil Peperiksaan SPM Di Dalam Penjara

Gagal SPM Bukan Penghalang Individu Ini Jadi Penterjemah Blackpink Dan Artis Korea Lain


Tony Fernandes Umum ‘BigCoin’, Kriptowang Rasmi Daripada AirAsia

Beberapa bulan yang lalu, AirAsia telah mengumumkan BigPay selaku e-wallet buat pengguna AirAsia. Sebagai usaha untuk kearah pembayaran tanpa tunai, Tan Sri Tony Fernandes melalui syarikat AirAsia pada minggu ini telah mengumumkan pelan untuk mengeluarkan kriptowang tersendiri yang bakal dinamakan sebagai BigCoin.

Difahamkan hasrat disebalik pelancaran BigCoin ini dibuat sebagai langkah awal kearah cashless. Melalui idea terbaru ini para pengguna berpeluang membayar makanan dan minuman dengan mudah diatas kapal terbang menggunakan kriptowang.

Selain itu, anda yang ingin mendapatkan tiket penerbangan di laman web AirAsia turut ditawarkan di dalam beberapa matawang berbeza beserta kriptowang BigCoin.

Berdasarkan temuramah bersama Asian Nikkei, Tan Sri Tony Fernandes nampaknya tidak ralat dengan masa depan kriptowang sebaliknya melihat kehadiran kriptowang sebagai platform untuk menstabilkan mata wang sedia ada. Kami harap pelan ini dapat berjalan lancar semuanya serta bakal memudahkan para pengguna AirAsia.

Bagaimana pula dengan anda? Mampukah kehadiran BigCoin bakal membuatkan anda mula bertransaksi secara digital menggunakan kriptowang?


Bijak Bahagi Masa Antara Kerja Dan Ibadah, Nabil Ahmad Jadi Teladan Rakan Di Konti

Banyak perubahan yang dapat dilihat pada diri Nabil Ahmad dan kisah penghijrahan dirinya mendapat respon positif daripada netizen. Malah, ramai orang cukup senang melihat perubahan dirinya itu yang menjadi versi lebih baik dan mendekatkan diri dengan Allah.

Terbaharu, Issey Fazlisham yang merupakan rakan sekerja Nabil di konti radio Era FM telah memuat naik sebuah video di TikTok yang memaparkan aktiviti yang dilakukan oleh Nabil ketika berada di konti secara sembunyi.

Sebab tu aku suka n minat Nabil punya perjuangan. @Nabilahmad @GEGAR @ERA

♬ original sound – JalilRazak – JalilRazak

Menerusi video terbabit, dapat dilihat Nabil sedang leka mengaji dan Issey mengatakan itu adalah sebab dia meminati Nabil kerana perjuangannya yang luar biasa.

Perkongsiannya itu telah meraih pelbagai reaksi orang ramai dan rata-rata netizen mengatakan Nabil tidak menunjuk membuat amal kebaikan tetapi rakan-rakannya yang selalu berkongsi di media sosial.

Tidak hanya itu, para netizen turut memuji Nabil kerana dapat mengagihkan masa sebaiknya untuk dunia dan akhirat serta apa yang dilakukannya sedikit sebanyak memberi inspirasi.


Benarkah Biji Hitam Di Tangkai Uri Petanda Bilangan Anak? Ini Jawapan Doktor

Semalam viral di media sosial tentang bilangan biji hitam menyerupai ‘telur katak’ pada tangkai uri adalah bersamaan bilangan kebolehupayaan untuk mengandung. Pos tersebut mendapat 10K share, 15K komen dan 4.6K like.

Saya rasa terpanggil untuk menulis apakah sebenarnya biji hitam itu dan betulkah info viral tersebut. Boleh bantu share penulisan ini sehingga 10K share?

Tangkai uri (umbilical cord) menyambungkan antara ibu dan anak dalam kandungan. Ia mempunyai 3 saluran darah iaitu 1 vena dan 2 arteri.

Vena membawa darah yang mengandungi oksigen dan nutrien dari ibu kepada anak kandungan. Arteri kemudiannya membawa darah yang ‘telah digunakan’ oleh anak kandungan kepada ibu semula untuk di’topup’.

Saluran darah ini berbentuk lingkaran (coil atau spiral). 1 lingkaran bermaksud 1 pusingan lengkap 360°. Jumlah lingkaran bergantung kepada berapa panjang tangkai uri dan berapa rapat jarak antara lingkaran.

Ketika bersalin, selepas anak dilahirkan, 2 clamp akan diletakkan pada tangkai uri, dan potongan akan dibuat di antara 2 clamp. Tiada rasa sakit kerana tangkai uri tidak mempunyai saraf. Setelah clamp, peredaran darah dalam vena dan arteri terhenti.

Apabila peredaran darah terhenti, mekanisma pembekuan darah akan diaktifkan dan semua darah dalam saluran darah pada tangkai uri akan membeku.

Namun jumlah darah sepanjang saluran darah adalah tidak sama, maka saiz dan tona warna ‘biji hitam’ itu juga adalah berbeza. Sebab itu anda akan nampak beberapa tempat mempunyai ‘biji hitam’ atau darah beku yang lebih prominen (saiz lebih besar atau warna lebih gelap) berbanding yang lain.

Anda juga akan nampak ‘biji hitam’ ini berselang seli dengan ‘bahagian putih’, namun, jika anda pusing tangkai uri itu 180°, anda akan nampak ‘biji hitam’ di belakang ‘putih’ tadi kerana saluran darah ini berbentuk lingkaran. Jarak antara selang seli atau lingkaran ini tidak sama kerana apabila uri berpisah dengan tubuh ibu, tangkai uri ini akan memanjang.

Seperti yang dinyatakan di atas, satu lingkaran ialah satu pusingan lengkap 360° atau secara ringkasnya adalah jarak antara 2 ‘biji hitam’ Jumlah lingkaran adalah tidak sama antara individu kerana ia bergantung kepada berapa rapat jarak antara lingkaran dan berapa panjang tangkai uri.

Tak percaya? Tengoklah tangkai uri selepas bersalin nanti. Pusingkannya 180° dan 360° dan anda akan nampak sebenarnya ‘bahagian hitam’ itu adalah sepanjang saluran darah dan berbentuk melingkar atau spiral, cuma ia berbeza saiz, tona warna dan jarak.

Mohon bantuan pembaca untuk share beramai-ramai supaya informasi ini tersebar luas.


16 Tip Untuk Permudahkan Anda Yang Ingin Travel Ke IndoChina

Perkongsian kali ini lebih kepada tips untuk survive di Indochina berpandukan kepada pengalaman saya selama 33 hari berkelana.

Sebagai langkah penjimatan kos, saya membawa alatan memasak yang minima iaitu satu dapur burner bersaiz kecil, kuali kecil dengan penutup yang sesuai, pinggan stainless steel dan sepasang sudu dan garpu.

Kerana gas butane tidak boleh dibawa menaiki kapal terbang, anda boleh mencari gas butane di pasaraya besar seperti Big C di Thailand.

Sebaiknya beli 2 botol di Thailand. InshaAllah cukup untuk sepanjang perjalanan selama sebulan. Di Vietnam, saya tak pasti di mana hendak membelinya, mungkin ada di kedai hardware.

Saya ada membawa makanan dari Malaysia seperti mi segera, sambal udang Deliamas, kicap manis dan juga sardin. Namun, lambat laun sardin dan mi segera ni akan habis juga.

Di bandar besar atau sederhana besar seperti Bangkok, Chiang Mai dan Chiang Rai tidak menjadi masalah kerana ada tempat-tempat yang menjual makanan halal dan komuniti muslim wujud di sana.

Tetapi di pekan kecil seperti Sukhothai dan Sawankhalok adalah agak sukar mencari makanan halal melainkan anda membeli barangan mentah untuk dimasak atau satu cara lagi ialah dengan membeli makanan dalam tin halal yang boleh dicari di pasaraya besar seperti Big C dan Tesco Lotus.

Di Luang Prabang, Laos terdapat satu restoran makanan India halal yang bernama Nisha terletak di Kitsalat Road.

Tetapi jika anda hendak mencari sardin dan biskut halal seperti Oreo dan lain-lain lagi, bolehlah ke sebuah pasaraya sederhana besar yang bernama Dara Market di Kingkitsarath Road.

Saya menggunakan data internet sepanjang perjalanan kerana memerlukan khidmat Google Maps. Pembekal servis telekomunikasi yang saya gunakan ialah, True di Thailand, Unitel di Laos dan Viettel di Vietnam.

Saya amat berpuas hati dengan kekuatan signal ketiga-tiga pembekal kad sim ini. Gunakan Viettel di Vietnam kerana mudah untuk mendapatkan top up panggilan dan data internet. Signalnya juga kuat. Di atas gunung ganang pun masih full bar!

Di Vietnam amat mudah untuk mendapat wifi percuma. Hampir semua premis yang saya pergi ada menyediakan khidmat ini, restoran, hotel, hostel, hatta, gerai kayu di atas gunung pun ada wifi percuma.

Jadi, jika anda tidak terdesak untuk menggunakan internet sepanjang kembara anda, tidak perlulah membeli kad sim.

Ni rupa kedai Mr. Viet (dan rupa saya errr…)

Kedai dia dekat jer dengan stesen bas Ha Giang. Jalan kaki je tak payah nak naik XE OM (motor taxi) atau teksi.

Kalau keluar dari stesen bas Ha Giang,belok kiri dan jalan terus sampai roundabout. Ambil pukul 12 dan kedai dia depan sikiiiitt jer dari roundabout tu.

Belilah tiket bas melalui syarikat bas dan bukannya melalui agensi kerana caj perkhidmatan mereka boleh mencecah sehingga 30% dari harga asal tiket.

Jika di Luang Prabang, tiket boleh dibeli di Northern atau Southern Bus Station. Jika di Hanoi, boleh dibeli di My Dinh Bus Terminal dan jika di Ho Chi Minh City boleh dibeli di Ben Thanh Bus Station atau di Park 23/9 Bus Station, di hujung Pham Ngu Lao Street (area backpackers).

Langkah terbaik? Buat carian informasi syarikat-syarikat ini di internet yea.

Jika anda ingin mengembara dari Ho Chi Minh City ke Hanoi (atau vice versa), saya sarankan anda untuk membeli ‘Open Tour Bus Ticket’.

Ianya berkonsep multiple stops dan murah jika hendak dibandingkan dengan tiket keretapi yang kadang kadang boleh kehabisan pada musim puncak.

Saya ada mendengar rungutan backpacker dari Germany yang tidak dapat membeli tiket keretapi dari Da Nang untuk ke Nha Trang dan waktu kami mengembara ia bukan musim puncak pun.

Satu nasihat saya, cuba buat carian internet di Tripadvisor untuk maklumat lanjut. Sinhcafe dan Viet Nhat Travel adalah antara pembekal servis ini.

Hati-hati yea. Boleh jadi mimpi ngeri kalau tersilap pilih syarikat bas. Sekali lagi, buat urusan secara terus dengan syarikat bas dan bukan tour agency atau hotel. Rugi!

Kadar sewa motor sehari adalah berbeza beza di setiap tempat. Rule of thumb saya, sewa sehari motor kapcai tidak boleh melebihi USD5. Ada tempat murah dan ada tempat mahal. Negotiate, negotiate, negotiate. Sampai muka tuan punya motor dah merah baru stop. Hahaha.

Sebenarnya Lesen Memandu Malaysia dan Antarabangsa tidak diiktiraf di Vietnam tapi jarang sekali polis dan agensi kerajaan yang lain menahan motosikal yang ditunggang oleh pelancong asing.

Ini disebabkan masalah komunikasi dan juga Kerajaan Vietnam ingin menggalakkan industri pelancongan. Jadi apa implikasi menyewa dan memandu kenderaan di Vietnam?

Jangan sesekali terbabit dalam kemalangan kerana anda tiada perlindungan insurans dan sediakan bajet untuk ‘contingency plan’ kalau ditahan juga.

Saya tidak bernasib baik di Mui Ne apabila ditahan oleh polis yang boleh berbahasa Inggeris. Nasib badan.

Baca: 12 Perkara Penting Yang Anda Perlu Tahu Sebelum Travel Ke IndoChina

Jika anda ke Ha Giang Province, anda perlu mohon permit yang berharga lebih kurang USD10. Sepatutnya apply di Balai Polis sama ada di Dong Van atau Meo Vac tapi ramai yang tak mohon pun termasuk saya.

Hasil perbincangan dengan beberapa rakan backpackers yang menunggang motosikal, kami sebulat suara pilih alasan… “Oh… I don’t know we need permit sir” dan cakap dalam bahasa masing masing kalau di tahan hahaha.

Lagi satu sebab, dah lah lesen memandu pun tak valid, semua ni cari masalah aje. Sebab itu ramai yang mohon permit melalui hotel dan kos boleh mencecah sehingga USD15 seorang.

Kadang-kadang terfikir juga semua ini scam sebab ada hotel yang caj USD7.50 seorang untuk dua orang (USD15) jika mereka menginap satu bilik di hotel mereka. Nasib saya baik, takde sesiapa check walaupun saya amat hampir dengan Sempadan Vietnam – China.

11. Cara mudah cari guesthouse di Vietnam

Di Vietnam, kalau nak penginapan murah, cari perkataan NHA NGHI yang bermaksud guesthouse. Memang rumah sungguh pun di mana tuan rumah convert bilik jadi hotel.

Ada juga nha nghi yang memang sebiji macam hotel bajet. Harga yang saya syorkan ialah di antara VND70,000 hingga VND150,000. Jika harga untuk 1 malam lebih daripada tu baik duduk hotel 4 bintang.

Amalkan untuk bertanya soalan ini “Berapa harga?”, “How much?” sebelum membuat apa-apa transaksi melibatkan wang.

Saya hanya terlupa sekali di sebuah kedai kopi di Kuangsi Waterfall, Luang Prabang dan hampir dikapak RM35 untuk kopi susu cawan kertas.

Tapi ada juga tempat yang jangan ditanya iaitu ketika menahan bas di jalanan dan itulah satu-satunya bas yang ada seperti di antara Mai Chau dan Ninh Binh.

Naik dulu. Bas dah jalan baru tanya. Kalau sebelum naik bas dah tanya, dan diorang terasa hati, memang diorang blah buat tak tahu. Orang Vietnam ni bangganya tinggi. Ye lah, menang 2 perang besar. Jadi hati-hati jika hendak mengeluarkan kata-kata.

Orang muda Vietnam, lebih lebih lagi di kawasan bandar memang muka agak ketat dan default perkataan English di mulut ialah “NO” jadi jangan ambil pot sangat raut wajah bengis mereka dan perkataan “NO” tu.

Bagi diorang paham juga apa yang kita maksudkan. Kalau diorang ketat juga, blah saja dan cari orang seterusnya.

Lakukan semua ini dengan senyuman dan bersahaja. Jangan juga jadi sensitif dan jiwa tisu jika diherdik dan dikasari. Rileks. Rileks. Dan blah.

Banyak dah rasanya tips yang diberi oleh mereka terdahulu untuk survive di Ho Chi Minh City, cuma saya nak tambah satu sahaja.

Di Ho Chi Minh ni memang ramai yang akan menyapa anda sambil tersenyum “Hello. How are you?” “Where are you going?”

Apa yang saya buat ialah angkat ibu jari tangan (tak kan kaki pulak) dan tunjuk sign thumb up dan cakap.. “Good. OK.” Dan JANGAN berhenti bersembang dan buat eye contact lepas cakap OK tu.

Jalan terus sambil tersenyum. 100% berhasil untuk saya. Apa-apa pun senyum dan jangan buat gaya yang menghina mereka macam mencebik muka seolah-olah mereka ni scammer. Jalan je.

Biasanya scammer diorang ni. Bukannya takde yang OK tapi kenapa nak ambil risiko? Sampai selipar pun nak dicucinya.

Saya hanya jumpa si pengilat kasut ni di Hanoi dan Ho Chi Minh City. Tempat lain tak jumpa lah pulak.

Power plug sama saja di Thailand, Laos dan Vietnam, iaitu ‘kaki dua’. Jadi tak perlu bawak banyak jenis adaptor.

Banyak lagi tips yang berguna boleh diberi tapi boleh je nak contact saya kalau nak tips dan panduan.

Apa apa pun, nasihat saya, paling penting kena selalu senyum, ‘happy-go-lucky attitude’ bila berinteraksi dan selalu ingat tuhan ada dan berserahlah padaNya. Kita merancang, biarlah Dia yang menentukan.

Akhir kata, teringat pesan kawan baik saya belasan tahun yang lalu. “Focus on the solution, not the problem.” Setiap masalah itu InshaAllah ada jalan penyelesaiannya.

Baca lagi: 20 Pengalaman Pahit Manis Saya Sewaktu Travel Solo Trip Indochina Selama 33 Hari


Biji Kopi Bangi Gateway Lokasi Santai Untuk Menjamu Selera

Penduduk Bandar Baru Bangi pasti tidak asing lagi dengan pusat membeli belah berkonsepkan mesra alam di Bangi Gateway. Tempat untuk mendapatkan pakaian yang cantik dan murah serta banyak lokasi kedai makanan yang menarik.

Mudah untuk ke Bangi Gateway ni. Hanya terletak 5 minit selepas keluar tol Bangi. Di sini kami singgah ke Biji Kopi Cafe untuk menikmati masakan yang terdapat di kedai ini.

BACA: Red Wok Restoran, Bangi Hidangkan Makanan Steambot Untuk Seisi Keluarga

Mesti anda merasakan kafe ini sekadar menyediakan kopi semata-mata disebabkan namanya. Namun, selepas anda membaca menu Biji Kopi, pasti anda rambang mata kerana bermacam-macam jenis masakan disediakan untuk pengunjung.

Hiasan dalaman Biji Kopi sangat kemas dan menarik mata memandang. Menggunakan warna pastel biru lembut dan hitam sebagai tema warna kafe membangkitkan mood anda untuk terus berada di dalamnya.

Kerusi dan meja makan yang digunakan adalah seperti kerusi meja kayu sekolah rendah yang makin menjadikan suasana vintage di dalamnya menarik.

Ada ruang di sudut kafe untuk pengunjung berehat untuk membaca buku dan majalah yang disediakan.

BACA: Vocket Makan… Nasi Kandar Melayu Apollo di Seksyen 9, Bangi

Melihat pada menunya, memang banyak pilihan yang nampak menyelerakan. Dari masakan Melayu hingga ke Western.

Signature dish kafe ini ialah Nasi Beriyani Lamb Shank yang dikatakan resepi keluarga pemilik Biji Kopi.

Kami membuat pesanan Set Asam Pedas Pari dan Nasi Goreng Bonda. Set Asam Pedas Pari didatangkan bersama dengan Teh O Ais.

Apabila pesanan sampai, kedua-dua hidangan dihiaskan si atas pinggan putih dengan kemas.

Di dalam kuah asam pedas terdapat 2 ketul bahagian pari, daun kesum dan sayur bendi. Didatangkan juga bersama kerepek emping dan sambal berlada.

Rasa asam pedasnya sedap. Bagi yang tahan pedas pasti suka kerana kami sampai berpeluh makan menghirup kuahnya yang pedas. Ikan parinya juga turut sedap.

Nasi goreng bonda diletakkan di atasnya telur mata kerbau dan didatangkan juga kerepek emping dan sambal berlada.

Rasanya sedap cuma kami mengharapkan sedikit kelainan di dalam masakan ini berbanding dengan tempat lain.

Kepada yang berminat untuk membeli belah di Bangi Gateway, jangan lupa untuk singgah ke Biji Kopi untuk menikmati suasana yang menarik semasa menjamu selera.

Nama gerai : Biji Kopi
Lokasi : Bangi Gateway Shopping Complex, C-8-G, Seksyen 15, 43650, Bandar Baru Bangi, Selangor, Malaysia (waze)
Layari laman Facebook Page kedai ini.

BACA: Vocket Makan… Sup Urat Keting Bandar Baru Bangi

BACA juga: Jom Makan: Aplikasi Bantu Cari Tempat Makan Di Malaysia

LIKE dan FOLLOW Vocket di Facebook serta Instagram


Bijirin Kellogg’s Dengan Rekaan Baharu

Emping jagung adalah makanan pagi yang mudah dan cepat. Hanya tambah susu segar dan breakfast anda sudah tersedia. Kellog adalah salah satu jenama terkemuka dalam industri bijirin ini. Design traditional untuk menyimpan bijirin ini adalah dalam bentuk kotak segi empat. Bagaimana jika produk Kellogg’s ini diberi rupa dan identiti yang baru?

Mun Joo Jane, pereka muda dari Los Angeles datang dengan idea ini untuk projek kolejnya. Beliau memilih siri ‘Special K’ dari Kellogg’s untuk dijenamakan semula. Special K disasarkan untuk orang dewasa yang mementingkan kesihatan dan makanan yang mereka makan. Jadi Mun mahu lari dari strereotype kotak bijirin traditional dan hadir dengan rekaan kotak ini yang lebih fresh dan mencerminkan produk Special K dengan lebih baik.

Menurut Mun, jenama seperti ‘Honey Star’ atau ‘Trix’ lebih mensasarkan golongan muda sebagai pengguna mereka. Mun juga turut mengeluarkan jenama kedua dalam siri ini iaitu ‘K+’. K plus adalah simbolik kepada kesihatan yang baik dan kandungan nutrien yang lebih baik bijirin Special K berbanding jenama yang lain. Ini akan memberi persepsi positif keapda pengguna yang mereka telah membeli satu produk yang bagus.

Walaupun ini hanyalah projek Mun Joo Jane diperingkat kolej, tetapi ianya tetap awesome . Bagaimanalah hasil kerja Mun nanti bila dia dah mula bekerja. Memang kreatif orangnya. Anda boleh lihat hasil kerja lain Mun di sini.


‘Bikers Kental 2’ Filem Tempatan Pecah Panggung Kedua Tahun Ini?

Tahun 2018 merupakan tahun yang hebat untuk dunia perfileman tempatan. Sepanjang tahun lalu, sebanyak 51 filem tempatan diterbitkan dengan kutipan kasar mencecah RM165.3 juta; iaitu hampir tiga kali ganda berbanding 2017.

Penonton di Malaysia sudah kembali percaya dengan hasil filem tempatan dan disebabkan itu, ramai yang mula kembali memberi sokongan kepada filem tempatan yang berada di pawagam. 15 Mac depan pula, selepas 6 tahun karya sekuel Bikers Kental 2 akhirnya akan berada di pawagam!

Sedikit tentang sinopsis Bikers Kental 2. Bidin Al-Zaifa (Zizan Razak) perlu ke Thailand untuk mendapat restu keluarga Cherry (Julangtip Sukkasem) untuk mengahwininya. Namun, ianya tidak semudah yang disangka kerana Albuqueque (Amerul Affendi) dan abangnya Ponthaliwat (Bront Palarae) menanti beliau di Thailand. Disebabkan itu, beliau memerlukan bantuan Eddie Cuardo (Awie) dan Afdlin Syauki untuk menyelamatkan beliau daripada gangguan Albuqueque .

Jadi adakah filem ini mampu untuk jadi salah satu filem ‘pecah panggung’ untuk tahun ini? Menjadi antara yang pertama menonton filem ini sebelum yang lain, ini beberapa kekuatan filem ini.

Bikers Kental 2 adalah filem aksi santai yang sesuai untuk ditonton bersama seisi keluarga. Filem kedua ini memang ada kaitan dengan Bikers Kental yang pertama dan tidak memerlukan penceritaan watak daripada mula.

Tetapi jika anda terlepas atau ingat-ingat lupa dengan filem yang pertama, ianya tidak menjejaskan pemahaman anda untuk filem yang kedua ini. Filem ini menjalani penggambaran di sekitar Danok, Songkla, Hatyai, Trang dan Phuket dan kami yakin bahawa filem ini akan terus mendapat dokongan padu masyarakat tempatan khususnya peminat sukan dan hobi permotoran.

Konsep filem road trip ini mudah diterima semua peringkat umur dan selepas menonton filem ini, rasa macam mahu ke Thailand konvoi naik motor pun ada dan memang betul; ride sorang-sorang memang tidak seronok tanpa rakan-rakan.

2. ‘Comeback’ Afdlin Shauki dalam dunia perfileman

Sudah agak lama tidak melihat Afdlin Shauki berlakon filem. Ketika bertemu Afdlin semasa sidang media Bikers Kental 2, beliau berkata keputusan untuk kembali berlakon adalah disebabkan pujukan pengarah Helmi Yusof yang mahu beliau berada dalam filem Bikers Kental 2.

Watak Afdlin juga perlu dipuji kerana beliau melakukan sendiri keseluruhan babak aksi yang terdapat dalam filem ini Afdlin adalah penyeri baharu untuk siri Bikers Kental ini selepas ketiadaan tonggak Bikers Kental yang pertama seperti Allahyarham Harun Salim Bachik dan Zul Ariffin.

Dalam banyak-banyak watak, watak Albuqueque lakonan Amerul Affendi antara yang menarik perhatian. Amerul memang memberi 100% usaha dalam menjayakan watak beliau sebagai penyangak Thai. Sepanjang filem ini, beliau bercakap bahasa Thai ibarat beliau memang berasal dari sana.

Dari segi lakonan, tidak perlu diulas banyak kerana Amerul memang tidak ‘keras’ dan membawa wataknya dengan baik. Harapnya Amerul akan terima watak filem yang lebih selepas Bikers Kental 2 ini.

4. Gabungan aksi dan penceritaan yang baik

Untuk filem kedua ini, bagi kami susunan penceritaan dan babak aksi adalah lebih baik dan tidak meleret. Ditambah lagi dengan punch line daripada Awie, Zizan Razak dan Afdlin Shauki, memang berdenyut! Owh tidak lupa, pemilihan lagu Thai dalam filem ini juga mantap!

Bikers Kental 2 adalah karya filem yang pada kami mempunyai potensi untuk box office tahun ini. Jika anda menyukai Bikers Kental yang pertama, anda pasti akan lebih enjoy karya kedua hasil tangan Helmi Yusof ini. Jangan risau, kedai makan Saiyaa Sukaporn masih wujud dalam Bikers Kental 2.

P/S: OST untuk filem ini pula dinyanyikan oleh Akim Ahmad dan Faizal Tahir. Sampai ke lagu OST pun mereka buat yang terbaik.


Bil Elektrik Masjid, Bekalan Seorang Makcik Menuju Akhirat

Ketika beratur di pejabat pos kerana nak beli setem, di hadapan saya seorang wanita yang dah sebayanya 60-an. Bila tiba gilirannya dia menghulur bil letrik untuk dibayar. Kerani pejabat pos itu bertanya,”Makcik bayar bil elektrik masjid?”

BACA: Bapa Terjun Parit Kerana Anak. Pengajaran Di Sebalik Kisah Ini Lebih Daripada Itu

Wanita itu lantas menjawab,”Ya, saya berpakat dengan anak-anak untuk bayar bil letrik masjid kampung saya. Duit yang depa nak bagi kat saya tiap bulan, saya buat bekal di akhiratlah.”

Saya lihat wanita puas dengan jawapannya, kerani itu pula mengangguk kepala. Lihatlah betapa ada orang beringat dan bersedia untuk berbuat kebajikan hingga sedemikian. Di usia senja ini, sudah tidak perlu mengumpul harta dunia utk ditimbun, tetapi kumpul dan timbunkanlah harta akhirat.

Jika anda seorang ibu atau bapa,contohilah wanita ini yang menggembleng anak-anak untuk bersama membuat kebajikan, dalam contoh ini membayar bil elektrik, air, rumah Allah, mungkin juga jika tidak mampu membayar bil elektrik atau air di surau. Bukan itu sahaja, berbagai kerja kebajikan boleh digabung bersama anak-anak seperti bersedekah jariah, membiayai anak yatim, membeli sesuatu keperluan masjid atau surau dan sebagainya.

Jika anda seorang anak yang bekerja, berilah sedikit pembiayaan kepada orang tua anda untuk mereka berbuat kebajikan, buat bekal ke akhirat. Ajak mereka gunakan sumbangan untuk berbuat kebajikan, bukan untuk disimpan. Mungkin waktu muda dulu dia tidak berkesempatan kerana pendapatan habis diguna membiayai pengajian kita, belanja hidup kita, maka kongsikanlah sedikit pendapatan kita dengan ibu bapa untuk mereka berbuat kebajikan. Apa salah ajak ibubapa bayar bil masjid, surau, ajak bersedekah barang makanan, menyumbang kepada sekolah agama dan lain-lain maksud menyedia bekal untuk ibubapa kita di akhirat seperti yang disebut oleh wanita itu dalam cerita saya di atas.

Saya pernah juga melihat ada keluarga yang membawa ibu bapa dan cucu membuat kerja pembersihan masjid sebagai riadah hujung minggu, mungkin lebih baik daripada saja-saja berjogging nak buang tenaga, lemak pusing taman. Mungkin lebih baik daripada menunggu berjam-jam ikan meragut umpan dalam panas terik, hanya untuk merasa suspen ikan memakan umpan. Mungkin lebih baik daripada menghabiskan masa di pusat membeli-belah.

Jika kita selalu berpakat dengan ibu, bapa, adik, abang, untuk pergi makan kenduri, melancong, berkelah, berziarah, maka hari ini saya nak sarankan jom kita berpakat adik-beradik emak ayah untuk berpakat buat kerja kebajikan. Jika Sultan Brunai boleh bayar bil letrik Masjidil Haram, kita yang kerdil ini boleh bayar bil elektrik atau air masjid kampung kita, atau kampung di pedalaman atau sebuah surau pun jadilah kerana pada sisi Allah bukan banyak atau sedikit, tetapi dibuat dengan penuh ikhlas dan atas dasar keimanan.

BACA: Pengorbanan Besar Seorang Ayah Tua Yang Sakit


Bil Elektrik Mungkin Turun Dengan Bantuan Magneto? Anda Pasti Mahu!

Dalam siri X-Men, watak Magneto disifatkan sebagai puak jahat.

Tahukah anda, sebenarnya kuasa magnet pada Magneto ini amat berguna dan taklah sejahat yang disangka?

Dinamo basikal adalah contoh bagaimana kuasa magnet yang berputar menghasilkan kuasa elektrik yang bersih, berpanjangan dan percuma.

Pada zaman dahulu, dinamo amat popular dipasang di basikal untuk menyalakan mentol. Semakin laju kita mengayuh, semakin terang lampu menyala.

Bagaimana jika dinamo basikal itu dibuat dalam skala besar dan kita tak perlu bersusah-payah mengayuhnya ?

Tonton video berikut bagaimana lelaki ini mendemonstrasikan ciptaannya.


Bil Eletrik Mahal, Ini 5 Tip Mudah Cara Menggunakan ‘Aircond’ Dengan Betul Dan Jimat

Sepanjang pelaksanaan Perintah Kawalan Pergerakan, rakyat Malaysia hanya duduk di rumah dan kerja dari rumah. Pastinya bil eletrik yang anda terima baru-baru ini mengejutkan anda kerana anda perlu membayar lebih dari kebiasaan.

Bagi anda yang menggunakan penghawa dingin di rumah, tahukah anda bahawa anda boleh jimat bil jika menggunakan penghawa dingin dengan betul? Fazlie Idris, seorang pengguna Facebook telah berkongsi cara untuk kurangkan kadar bil eletrik walaupun gunakan penghawa dingin di rumah. Ayuh ikuti cara-caranya!

Lebihkan sikit HP itu. Cara kiraan dia (luas kawasan bilik x 60) / 9000. Contoh untuk bilik yang saiz 12′ x 10′. [(12’x10′) x 60] / 9000 = 0.8HP. Ada yang cakap aircond 0.5HP sudah cukup sebab bilik kecil sahaja.

Sebenarnya yang paling sesuai ialah aircond 1 HP dan yang paling baik ialah aircond 1.5HP. Tapi kalau 2.0HP sudah over power pula. Tujuan dia ialah kita nak kurangkan pergerakan kompresor.

Makin banyak kompresor bergerak, makin tinggi la elektrik digunakan. Jadi, kalau boleh kita nak kompresor itu cut off dan turn on pada interval yang agak panjang agar dapat jimat elektrik.

Inverter ini bertujuan untuk menstabilkan penggunaan motor atau kompresor. Apabila eletrik pada kompresor lebih stabil, jadi kita dapat jimat elektrik.

Ini ada kena mengena dengan graf electricity consumption. Budak electrical engineering mungkin boleh terangkan lebih lanjut tentang perkara ini. Bagi yang guna inverter, tidak payah nak gatal on off aircond tu kerap sangat.

Inverter ini hanya akan fully functional lepas suatu tempoh yang panjang. Normally lepas 4 jam.

Selalunya saya tengok ramai akan set pada satu suhu, let say 23 deg C, kipas set level 2 out of 4.

Lepas itu biar sahaja sampai ke pagi baru off. Cadangan yang sebaiknya ialah, bila sampai rumah, buka aircond pada suhu terendah (contoh: 16 deg C) dan kipas yang paling kuat (contoh level 4) dan biarkan bilik itu selama lebih kurang 30 minit ke 45 minit.

Kemudian, setkan pada suhu 26 deg C atau 25 deg C. Ini ialah suhu yang sesuai untuk tidur. Kipas pula setkan separuh (contoh: level 2 out of 4). Bila kita guna aircond, part paling banyak guna elektrik ialah bila baru buka.

Jadi kompresor akan guna banyak tenaga untuk mula bergerak. Macam kayuh basikal, mula kayuh kan banyak guna tenaga, tapi lama-lama sudah boleh maintain. Jadi kalau kita set aircond tu pada setting yang sama sahaja sampai ke pagi, kompresor akan kerja lebih.

Kalau kita set macam yang dicadangkan, kita akan percepatkan cut off time untuk kompresor tu dan seterusnya interval untuk kompresor mula kerja balik pun lebih lama.

Agak sejuk sahaja, off terus aircond. Bila rasa panas on balik. Ingat, aircond banyak guna elektrik masa kita baru on. Kalau sudah kerap on off, banyaklah elektrik yang kita guna.

Paling cikai pun buat setahun sekali. Aircond yang tidak di service, akan buatkan aircond itu sudah tidak berapa nak sejuk. Secara tidak langsung kita kerap tukar setting. Ada juga yang ingat gas habis. Padahal filter kotor sahaja.

Dah keluar kos yang bukan-bukan. Kalau sudah terlalu lama tidak service, aircond boleh rosak. Dah kene keluar duit beli yang baru. Disebabkan kita lokek nak keluar RM70, dah RM1,500 melayang.

Diharap tip yang diberikan oleh saudara Fazlie dapat dimanfaat oleh anda barulah bil eletrik tidak melambung tinggi. Selamat mencuba.

Sementara itu, kami kongsikan beberapa tip lain untuk anda cuba sendiri di rumah. Klik sahaja pautan di bawah ini.

Ini Tip Penting Dan Mudah Penjagaan Laptop Supaya Tahan Lebih Lama

Ini Cara Baiki Kipas Seperti Baharu Bermodalkan Bawah RM10

Ini ‘Bahan Rahsia’ Hilangkan Kotoran Degil Pada Kasut


Bil Hospital Yang Dimuat Naik Lelaki Ini Menarik Perhatian Ramai Termasuk Rakyat Dari Pelbagai Negara

Seorang pemuda berusia 20 tahun telah di diagnos mempunyai penyakit apendik pada Oktober 2013. Dia menerima rawatan di Hospital Besar Sutter, California, USA. Pada penghujung tahun, dia menerima bil ini dari pihak hospital:

Tertera jumlah kos rawatan lebih dari USD 55,000. Mujur lelaki ini dapat menggunakan insuran ayahnya dan kos diturunkan kepada USD 11,000. Selebihnya itu telah diselesaikan oleh pihak insuran ayahnya. Kini dia berhutang USD 11,000 dengan pihak hospital.

Selepas memuatnaik bil ini di laman sesawang Reddit, ia menjadi viral dan mendapat perhatian pengguna internet seluruh dunia. Mereka membanding-bandingkan kos rawatan di negara mereka dengan kos rawatan di USA.

Warga Australia menyatakan dia tidak pernah melihat bil rawatan apendiks nya:

Ibu seorang warga Canada melakukan pembedahan kaki dan hanya dicaj $60 untuk akses kabel TV:

Warga Malaysia pula menyatakan ia hanya perlu membayar $25 untuk pembedahan appendiks:

Seorang pemuda diisytihar muflis selepas gagal menyelesaikan bil rawatan kansernya. Dia tiada perlindungan insuran:

Sepupu seorang pemuda ini meninggal dunia pada usia 27 tahun selepas tidak mampu membiayai kos rawatannya yang telah mencecah had seumur hidup perlindungan insuran beliau iaitu sebanyak USD 500,000:

Ibu bapa ini pula menyatakan mereka dicaj USD 2,000 untuk kos rawatan semalaman di sebuah pusat rawatan. Anaknya hanya diberikan pil anti-muntah, dan sekotak jus:

Bagi saya setiap orang perlu ada perlindungan insuran. Sekurang-kurangnya ia boleh mengurangkan bebanan kos rawatan terutama bagi penyakit-penyakit berat.

Elakkan daripada membayar bil perubatan seperti ini dengan mengambil kad perubatan yang bersesuaian dengan diri anda.

Apa pendapat anda dalam soal ini?
Kami mahu tahu pandangan dan pengalaman anda. Coretkannya di ruangan komen di bawah ini atau di Facebook The Vocket.


Bil Pesakit COVID-19 Lebih RM300,000 Jadi Perhatian Warganet, Ini Jawapan Pihak Hospital

Semalam tular di laman sosial satu bil hospital swasta yang difahamkan milik seorang pesakit COVID-19 yang berada di hospital selama 46 hari. Apa yang menjadi perhatian warganet adalah bil hospital terbabit bernilai sebanyak lebih RM346,182 dan hampir sama dengan harga sebuah rumah atau kereta jenama BMW model M135i.

Difahamkan, menerusi laporan yang dikeluarkan oleh MalaysiaKini. Bil hospital tersebut adalah dari Hospital Pakar KPJ Damansara kepada salah seorang pesakit COVID-19 yang berada di Unit Rawatan Rapi (ICU). Pihak hospital telah mengesahkan bil tersebut menerusi temu bual bersama dengan portal media atas talian terbabit.

Dalam kenyataan mereka semalam, pihak hospital difahamkan akan memberi sokongan tambahan kepada keluarga pesakit COVID-19 yang bil hospitalnya bernilai lebih RM300,000 dan menjadi topik perbincangan warganet. Syarikat itu turut menambah bahawa mereka mempunyai hubungan ‘hormat dan penyanyang’ dengan pesakit dan keluarga mereka.

“Yakinlah bahawa kami memberikan penjagaan terbaik kepada semua pesakit kami dan memberikan sokongan tambahan kepada keluarga. KPJ Damansara komited dengan standard keselamatan tertinggi yang melibatkan masyarakat, pelanggan, dan pekerjanya. Kami tetap berpandukan panduan, harapan, dan peraturan Kementerian Kesihatan,” kata syarikat itu seperti yang dilaporkan MalaysiaKini.

Bil hospital yang tinggi itu telah menjadi topik perbincangan warganet semalam. Persoalan yang timbul adakah pihak insurans akan membayar bil tersebut atau pun tidak turut menjadi perhatian warganet.

Sebahagian pula berkata mereka kini faham kenapa pihak Kementerian Kesihatan Malaysia (KKM) melarang rakyat Malaysia untuk jatuh sakit di musim COVID-19. Ini kerana ia bukan sahaja akan memberi kesan kepada sistem kesihatan negara, tetapi akan memberi kesan kepada ekonomi rakyat Malaysia.

Untuk rekod, bil tersebut telah berlegar ke laman sosial Twitter, Facebook sehinggalah ke aplikasi Whatsapp. Nama dan maklumat peribadi telah dipadam bagi melindungi indentiti pesakit.

Untung besar di tengah pandemik COVID-19, pemegang saham Top Glove terima dividen hampir RM1 bilion. Klik pautan di bawah untuk membaca.

Untung Besar Di Tengah Pandemik COVID-19, Pemegang Saham Top Glove Terima Dividen Hampir RM1 Bilion

Guru Tuntut RM1 Juta Daripada Ain Husniza, Dakwa Tuduhan Jenaka Rogol Sebagai Fitnah

Beli Baju RM1,500 ‘Dapat’ Jagung Buruk, Lelaki Ini Luah Kekecewaan Terhadap Pekerja Servis Kurier


Bila 5 Watak Popular Disney Ini Berselfie, Lihat Gaya Si Peterpan Di Belakang. LOL!

Agaknya apa yang akan dilakukan jika watak-watak Disney ini ada instagram?

Apa lagi kalau bukan berselfie untuk peminat mereka kan?

Berikut adalah lukisan ilustrasi oleh Simona Bonafini Illustrations untuk watak Disney ini.


‘Bila Ambulans Datang Manusia Jadi Kalut’- Pemuda Ini Kongsi Pengalaman Positif COVID-19

Hai semua. Saya Fatah. Kekal handsome walaupun dikesan positif Covid-19 dan sekarang ditempatkan di Pusat Kawalan Kusta Negara (PKKN), Hospital Sungai Buloh.

Orang kata PKKN ada hantu tapi saya peduli apa sebab Korona (Coronavirus) ini pun macam hantu juga. Ghaib dan menggelabahkan manusia.

Hari ini hari kedua saya di PKKN. Semalam saya disahkan positif setelah mengalami beberapa simptom dan berjelaga.

Untuk tulisan kali ini, saya nak ceritakan apa gejala yang saya alami sebelum saya disahkan positif. Iyalah, ini benda yang paling ramai orang nak tahu dan risau pun kan.

1) Demam panas dan batuk. Hari kedua saya jadi kontak rapat dengan kawan yang positif (waktu itu dia pun tak tahu yang dia positif), saya dihinggapi demam panas sehingga sukar tidur malam.

Hari lain rilek saja letak kepala terus lelap macam Nobita. Tapi tidak pada hari itu. Esok dan lusanya demam sudah tak ada.

2) Selsema dan sakit kepala. Dia datang sekali dengan demam. Pakej lah kiranya. Macam makan sate, kena ada nasi impit. Macam pakwe hensem, kena makwenya lawa. Ha macam tu lah.

3) Sakit sendi dan penat-penat. Sakit segala sendi ialah sakit yang paling orang tak nak sebab membuatkan kita rasa nak pulas segala bahagian sendi di badan.

Orang pernah kena demam denggi pasti faham sakit dia macam mana. Tak boleh tidurlah kiranya selagi tak sapu minyak panas.

4) Hilang deria bau dan rasa. Ini paling power. Saya salute Virus Korona sebab dia mampu alter saraf saya jadi tak bau dan tak rasa apa. Hidung tak tersumbat tapi tak boleh bau apa-apa.

5) Rabun sekejap. Ini pun power juga. Hari terakhir di rumah sebelum saya disahkan positif, saya rasa macam mata saya ini berselaput macam baru bangun tidur.

Dah mandi dah buat itu ini genyeh mata sampai berair, tetap rasa kabur-kabur. Saya ingat ada tahi mata, rupanya ini salah satu jelaga. Maaf, gejala.

Cukup dua gejala pertama dan sehari selepas saya dikategorikan sebagai kontak rapat kepada kawan saya yang positif, saya pergi buat swab test (ujian calitan) di klinik kesihatan berdekatan (percuma).

Tunggu dua hari, keputusan di klinik kesihatan masih juga tak dapat-dapat.

Dek kerana badan makin terasa sakit-sakitnya, saya ke hospital swasta dan buat swab test (ujian calitan) sekali lagi. Jam 10 pagi buat ujian, jam 7 pagi esoknya doktor telefon.

Buat ujian calitan di klinik kesihatan atau hospital swasta dan kalau keputusannya positif, mereka akan hantar keputusan ke Pejabat Kesihatan Daerah (PKD) yang terdekat.

PKD yang akan ambil tindakan seterusnya. Kalau negatif, dia akan beritahu juga. Ada yang suruh kita sendiri telefon tanya status.

Bila positif dan PKD telefon, dia akan temu ramah, ambil details semua lah sebelum dia hantar ambulans untuk ambil di rumah.

Itu sebab, bagus kalau kita ingat details semua benda pergi mana dengan siapa naik apa bla bla bla kerana klinik akan tanya benda sama, PKD tanya benda sama, kawan tanya benda sama, pejabat tanya benda sama sampailah kau nak muntah jawab benda sama.

Nak senang, tulis semua benda dalam nota telefon. Orang tanya, tepek saja info. Orang tanya, tepek. Senang. Kalau tanya lebih-lebih, sihat nanti pergi lempang. Settle.

Bila ambulans datang, ha saat situlah bermulanya manusia sekeliling jadi kalut macam Alpaka hilang anak.

Orang sekeliling akan ambil gambar, hantar ke semua grup WhatsApp, hantar kepada kawan di Perlis sampai kawan Perlis pun kalut pergi mandi dengan sanitizer walaupun kejadian berlaku di Ampang.

Orang akan jadi kalut sampai tak boleh tidur. Risau sampai suruh sanitize surau walaupun tak pernah pergi surau.

Ha gelak. Tapi itulah hakikat dia Tuan Puan. Itulah hakikat dia. Virus Korona melemahkan antibodi pesakit. Kekalutan sekeliling kerana tak cukup faham dengan situasi dan tidak tahu cara bereaksi, membunuh mental pesakit.

Jadi, jangan jadi pembunuh mental. Sebaliknya membantulah. Daripada kalut sebar gambar dan berita itu ini yang tak tahu sahih tak sahih, eloklah tanya keluarga yang ada ahlinya yang positif itu, apa yang kamu perlukan yang kami boleh tolong dan usahakan.

Baru lah betul, kita jaga kita, Tuan Puan.

Baca juga perkongsian daripada wanita ini kenapa kita sebenarnya perlu bersyukur dengan cara pengendalian wabak COVID-19 di Malaysia melalui pautan di bawah.

Kenapa Kita Harus Bersyukur Dengan Cara Pengendalian COVID-19 Di Malaysia

Anak Malaysia Juga Hebat, Saintis Kita Berjaya Cipta Kit Ujian Pantas COVID-19 Pertama Di Dunia

Bagaimana Kementerian Pendidikan Malaysia Hadapi Cabaran COVID-19 Dengan Penuh Profesional


16 Tips Yang Anda Kena Tahu Sebelum Berhenti Kerja, Ini Pengalaman Sebenar Seorang Jurutera Yang Kini Suri Rumahtangga Sepenuh Masa

Pengalaman ini dikongsi oleh seorang pengguna FB, Noor Hazwani, yang dahulunya merupakan seorang jurutera dan sekarang sudah berhijrah menjadi seorang suri rumahtangga sepenuh masa.

16 Tips dikongsikan, di mana 12 untuk isteri dan 4 untuk suami.

Nak share pengalaman sikit macammana boleh berhenti kerja dari jadi engineer ke surirumah..

Langkah-langkah menjadi surirumah sepenuh masa :

1. Bincang dengan suami pasal kewangan keluarga sebab dia y akan tanggung nanti

3. Setelkan semua hutang kad kredit y ada

5. Mansuhkan semua expenses bulanan yang tak diperlukan

6. Pastikan ada simpanan 2-3bulan gaji sebagai back up plan kalau nak buat side income

7. Mentality kena kuat especially kalau minat online shopping.. No more online shopping beli barang mengarut2 dan xperlu..

8. Beli buku masakan sebagai panduan nak memasak hari2 jika xpandai masak.. takkan surirumah nak tapau lauk dari luar je kan?

9. Bersedia secara fizikal kerana jadi fulltime housewife sesungguhnya lagi memenatkan..

10. Jangan risau jika takut bosan bila di rumah.. Percaya lah… 24jam akan terisi dengan kerenah anak2..

11. Bersedia dengan suara2 sumbang yang akan asyik dok mengata rugi belajar tinggi, jd surirumah.. tinggalkan kerjaya, gaji tinggi.. bukan derang yang tanggung pon..jadi, abaikan…

12. Jangan lupa kawan2… Nanti sunyi pulak xde org nak bercerita hal2 dewasa… Asek cerita Boboiboy,upin ipin ngan pororo je..hehe..

1. Suami kena bersedia dari segi kewangan… Tak perlu mewah.. cukup makan,pakai,insurance,tempat tinggal,setel..

2. Suami kena faham rutin seorang surirumah.. sekali sekala bawakla isteri berjalan jalan sebagai bonus bekerja 24jam sehari.. takdela dia rasa terperap dalam rumah je.

3. Percaya dan yakin…rezeki datang dari Allah..bukan dari manusia..

4. Sentiasa support isteri dan masih menolong buat kerja rumah..

InsyaAllah…
Semuanya akan berjalan dengan lancar..
Pastikan niat betul…

Saya berhenti kerja dengan niat nak anak makin sihat.. tak lagi sakit..Alhamdullillah sejak berhenti,xpernah lagi sakit teruk sampai kena admitted hospital… Anak pon makin happy.. kita pon happy dapat tengok anak membesar depan mata.. rezeki, alhamdullillah xpernah putus lagi.. suami faham..keluarga faham..

Bagi yang masih ragu2, bincang elok2,buat solat hajat, solat istikarah,mintak panduan..

Kadang2 bila buat kira2 Mcm xcukup je duit..tp setiap bulan, cukup je duit..semua tu rezeki..


‘Bila Ammar Pergi’, Ujian Hidup Pasangan Doktor Suami Isteri Yang Penuh Kesayuan

“Abang. Rasa macam Ammar kurang gerak lah hari ini,” mesejnya tengah hari itu.

Mulanya saya tidak terlalu gusar. Dia seorang doktor, tahulah apa yang wajar dibuat.

“Rehatlah sikit. Jangan kerja teruk sangat. Ambil masa untuk periksa jantung Ammar,” saya membalas. Tugas di Jabatan Kecemasan agak membelenggu hari itu, saya tidak sempat bermesej panjang.

Petang itu kami bertemu di rumah seusai tugasan di hospital. Dia kelihatan tidak bertenaga. Ternyata mengecewakan. Dia seperti tabiat selalunya, berkerja sepenuh hati di wad tanpa memikirkan pesanan saya atau Ammar dalam kandungannya yang mencecah 36 minggu, 6 hari.

“Pesakit padat sangat,” jawabnya seperti selalu. Tersenyum.

Nama ‘Ammar’ memang telah kami pilih dari awal perkahwinan. Anak perempuan dinamakan Aisyah (alhamdulillah, anak sulung ini sihat dan cantik) dan Ammar pula jika anak lelaki. Sekalipun belum tahu jantina bakal anak kedua itu, kami senang memanggilnya ‘Ammar’ saja.

“Maaf bang, wad kalut hari ni. Tinggal saya seorang di wad. Seorang houseman masuk OT (operation theatre) , seorang lagi ikut MO (medical officer) melihat kes rujukan,” jawabnya seperti biasa, klise. “Tapi sejak tengah hari tadi tak terasa pun Ammar bergerak. Mungkin terlalu sibuk sampai tak sedar.”

“Fetal kick chart ada buat?” sengaja bertanya walaupun tahu jawapannya. Dia geleng.

“Kenapa degil? Orang lain apabila sarat seperti ini banyak-banyak rehat. Bukannya makin ligat bekerja,” marah saya, sedikit kecewa dan geram. Suarapun dikeraskan sedikit. Itu bukan kali pertama saya memarahinya. Seperti biasa dia meminta maaf dan berjanji akan berusaha lebih untuk akur pesanan saya. Seperti biasa juga, marah saya tidaklah berlarutan.

Enam hari yang lepas, kami melakukan pemeriksaan rutin di klinik sakit puan (O&G) dan ternyata Ammar mengalami komplikasi. Trimester pertama dan kedua graf tumbesarannya cemerlang.

Tetapi menganjak minggu ke-30, pembesarannya perlahan. Routine scan pada minggu ke 32, 34, dan 36 (minggu lepas) hampir tidak menunjukkan pertumbuhan. “Asymmetrical IUGR . Tapi fluid ok. Fetal heart ok. Fetal Doppler tak ada masalah. Kita induce lah,” cadang doktor yang memeriksa. “Begini. Minggu depan minggu yang ke 37 kita buat scan terakhir. Jika tak ada perubahan, masuk wad untuk induction of labour.” Saya pernah bekerja di bawahnya dulu, maka perbincangan itu jadi mudah. Kami segera setuju. “Tak apa, Aisyah dulu pun 2.18 kilogram saja. Mungkin SGA,” saya memujuk isteri, ketika itu wajahnya agak resah sekalipun berseri.

Sangka saya, keadaan sebegitu akan membuatkan dia tambah berhati-hati. Kebanyakan kawan-kawan lain sudah mula perlahan berkerja apabila menjangkau usia kandungan 30 minggu. Rakan sekerja lain pula memahami. Tetapi tidak bagi dia.

“Jangan kerja berat-berat dalam wad tu. Jangan lupa rehat dan makan. Kita nak tolong orang, tapi diri sendiri kena jaga,” pesan saya hampir setiap hari. Dia akan tersipu-sipu mengangguk. Dan saya tahu wajah yang sama juga akan keletihan menjelang petang nanti.

“Kita mahu anak kita jadi soleh-solehah, kena pastikan rezeki kita berkat. Kerja sungguh-sungguh dan amanah, macam Umar Abdul Aziz. Niat bekerja ikhlas kerana Allah, sebagai ibadah,” pesan saya selalu, selepas Maghrib. Ironi, secara realiti ternyata wanita itu sebenarnya yang mengajari saya makna jujur dan ikhlas sebagai seorang doktor. Berikan sedaya-upaya dalam tugas, apatah lagi menyelamatkan nyawa manusia kerja mulia. Sebelum mengandung lagi, dia tidak pernah kenal erti rehat. Beberapa kali dia sakit, lalu saya memaksanya bercuti. Seperti biasa, dia enggan.

“Kasihan, pesakit ramai di wad. Hari ini ramai doktor cuti.” Saya akur dengan kesungguhannya.

Asalnya kecewa, tapi diam-diam akhirnya saya malu melihat semangatnya. Selalu saya bercerita kepadanya tentang itsar. Kisah Ikrimah, Al Harits, dan Ayyasy dalam perang Yarmuk, para sahabat nabi yang berkeras mendahulukan saudaranya untuk seteguk air dan nampaknya dia jauh mendahului saya dalam memahami nilainya.

Mengandung atau tidak, bukanlah penghalang buat dia. Kadangkala saya marah, tetapi menatap wajahnya yang jernih ikhlas ingin membantu pesakit hati saya terus tenang. Masakan tidak, apabila ada pesakit yang berjaya diselamatkan sepanjang hari dia akan bercerita dengan wajah yang madu. Jika ada pesakit yang tidak bernasib baik pula, sedihnya amat jelas tergaris pada wajah. Entah berapa kali dia mengadu pada saya, “Tadi masa ward round rasa nak pengsan saja. Dah black out sekejap pun ada.” Apabila saya tegurkan, dia tersenyum lagi. “Ok abang,” jawabnya.

Ditambah pula pertukaran daripada sistem konvensional (sistem oncall) kepada sistem syif untuk para houseman, keadaan di wad menjadi kelam-kabut untuk beberapa bulan pertama. Jadual jadi cacamarba. Agihan doktor tidak cukup untuk menampung setiap tiga syif. Walaupun ramai mengambil kesempatan, tetapi bagi dia ini peluang untuk menambah kebajikan (walaupun hati nakal saya kadangkala merasakan ia hanya menyusahkan dia).

Paling diingati dua hari sebelum Ammar berhenti bergerak, dia berkerja double shift. Syif pagi sehingga jam 3 petang. Waktu petang adalah waktu rehat dan bersambung malamnya sekitar jam 9 malam hingga pagi esok. Tetapi seperti dijangka dia tidak pulang ke rumah waktu petang tersebut. “Sekejap lagi, nak selesaikan kerja wad,” katanya. Larut ke Maghrib. Santak ke Isyak, dia masih tidak pulang. Ah, sekarang masa dia rehat! Sudah jadi rutin jika dia tidak pulang, saya akan bawakan makanan dan lawatnya di hospital.

“Syif pagi tiga orang saja. Tolak dua orang masuk OT. Mana sempat nak settlekan kerja wad seorang diri. Kalau sistem dulu, ada sampai 6 orang doktor satu wad,” wajahnya pucat saja.

“Habis syif pagi, kenapa tak pass over saja kepada doktor syif petang? Boleh balik rehat.”

“Petang pun sama, ada dua orang houseman saja. Kasihan pula. Tak sedap hati nak pass over kerja pagi.”

“Habis tu mana doktor syif petang? Kenapa pula seorang saja buat kerja untuk syif petang? Ini syif orang lain.”

“Masuk OT seorang. Pergi kecemasan seorang.” Dia benar-benar keletihan, tidak banyak cakap.

Ketika itu syif malam hampir bermula. Dia belum makan dari pagi. Belum mandi. Belum tukar pakaian. Dia minta bawakan salinan baju. Bladder incontinence memang masalah biasa wanita mengandung. Dan paling menyentuh hati saya, dia mengadu perutnya yang sakit kuat.

“Macam contraction saja,” katanya. Dia terduduk di kaunter, tidak dapat bangun, walaupun tangannya masih lagi menaip. Mukanya menahan sakit yang amat. Dalam sedar dan tidak, air matanya mengalir. Dia mengesat, dan tersenyum kembali.

“Tak apa. Senaraikan apa yang tak siap lagi. Pergi masuk bilik oncall. Mandi. Solat. Makan. Lepas tu rehat sekejap. Tidur pun tak apa, sebelum mula syif malam. Abang cover untuk sementara,” arah saya, tegas, tiada kompromi. Dia keberatan, tapi akur saja. Sambil makan di pantri pun sempat dia menjenguk, memastikan saya benar-benar mengambil alih.

Saya curi-curi membantunya (seorang doktor dari jabatan lain tidak sepatutnya membuat kerja klinikal kepada bukan pesakitnya). Memasang branula, mengambil darah. Isi borang itu-ini. Dan pelbagai kerja rutin wad yang sepatutnya siap sebelum tamat waktu pejabat (tetapi tidak dapat disiapkan kerana di wad hanya tinggal seorang houseman wanita yang sarat mengandung).

Apabila syif malam sudah bermula, sebelum pulang, saya lihat dia masih memegang perutnya menahan sakit. Mujurlah kebanyakan kerja telah saya siapkan. “Malam ni rehatlah banyak-banyak. Biar orang lain yang buat kerja berat. Tahu?”

Ternyata sakit perutnya itu berlarutan sehingga keesokan hari. Sehingga hari pergerakan Ammar tidak dapat dikesan.

“Malam ni kita pergi hospital, periksa fetal heart. Risau abang.”

Kerisauan saya berasas. Di bilik pemeriksaan ibu mengandung (admission room), denyut jantung bayi itu tidak dapat dikesan dengan daptone. Saya membawanya ke bilik ultrasound. Kebetulan seorang doktor senior masuk, langsung membantu kami memeriksa jantung bayi.

Probe digerakkan ke sana-sini, mencari lokasi yang betul untuk jantung bayi. Agak lama, tapi tidak berjumpa. Doktor senior itu tidak banyak berkata. Saya dan isteri sudah cukup faham. Memerhatikan skrin begitu lama, sudah memberikan jawapan tanpa memerlukan sebarang kata-kata.

Melalui skrin, saya lihat wajah Ammar seperti tersenyum. Kepalanya sempurna. Jarinya cantik.

Dari-Nya kita datang, kepada-Nya kita pulang.

“Sepatutnya esok dah masuk wad, nak induce dah. Tinggal satu hari saja lagi.” Suara saya gugup, ternyata kesal bertunda-tunda.

Saya tidak sanggup memandang wajahnya. Tidak tahu bagaimana hendak berbicara. Entah apa respon yang wajar. Kejanggalan terasa begitu padat sekali dalam bilik kecil itu. Entah apa dalam kepalanya. Entah apa dalam kepala doktor senior itu.

“Kita masuk wad malam ni. Esok lepas ambil darah, cek jalan dan sebagainya, kita induce ya?” Doktor senior itu mencadangkan setelah agak lama kami berdiam. Apa lagi pilihan yang ada?

Saya menunggu di luar bilik admission sementara isteri saya menyelesaikan proses pendaftarannya. Saya merenung jauh. Tak tergambar perasaan yang mengempang, air mata lelaki bergenang tapi saya tahan daripada menitis.

Kehadiran Ammar amat dinantikan kami, terutamanya Aisyah. Pantas terlihat gelagat Aisyah yang setiap malam akan duduk di tepi katil, cuba mengejutkan ibu dan ayahnya yang kepenatan setelah seharian bekerja. Mengusik. Menarik rambut. Mengajak bermain. Tetapi hampa, dan akhirnya berjalan keluar dari bilik untuk mendapatkan datuk dan nenek yang sering menghiburkannya. Di sebalik senyuman Aisyah, ketara kesunyiannya. Selalu dia meragam, dan tidak sukar untuk kami membaca maknanya- betapa dia dambakan perhatian. Dan selalu saya bisikkan pada isteri – “Nanti bolehlah Aisyah bermain dengan adiknya, Ammar.”

Tetapi harapan itu berkecai, bersama terhentinya nadi Ammar malam itu.

Jujurnya sebagai lelaki biasa yang dibalut pelbagai kekurangan, saya dikuasai rasa marah dan kecewa buat seketika. Seseorang perlu dipersalahkan, dan tentu sekali isteri saya yang pertama terdetik dalam hati. Saya pendamkan, tetapi rasa itu berkali-kali meronta, mahu dilepaskan. Saya beristighfar, memohon tuhan berikan jawapan.

Saya menelefon ahli keluarga, memaklumkan berita buruk itu. Saat bercakap dengan ayah mertua, suara naïf Aisyah yang keriangan mencuit cuping telinga langsung masuk menjentik jiwa lelaki saya. Allah, apa lagi hadiah yang lebih berharga selain seorang ‘Aisyah’? Tuhan telah lama menganugerahi saya nikmat ini maka apakah saya harus rebah dengan sedikit ujian? Saban hari saya berdepan dengan kematian pesakit, tentu sekali ujian itu jauh lebih meremukkan rasa keluarganya berbanding ini.

Paling utama, saya tahu itulah kekuatan isteri saya. Dia bekerja mempertaruh jiwa raga sebagai seorang doktor meskipun sebahagian kecil rakan lain bersikap sebaliknya. Kenapa saya harus salahkan kelebihannya yang telah Tuhan anugerahkan?

“Kita tolong orang, Allah akan tolong kita,” begitulah kami saling berpesan selama ini.

Saya hampir terlupa, biar betapa sedih dan kecewa pun diri ini, tentu tak tergambar kecamuk dan kepedihan yang ditanggung olehnya.

Sembilan bulan dia menyimpan harapan. Dialah satu-satunya yang merasai denyut Ammar. Suara Ammar terdengar dalam mimpinya, mengusapnya dengan kasih sayang seorang ibu. Hanya dia yang pernah hidup dan berkongsi nafas dengan Ammar, Allah, maka layakkah saya menghukumnya?

Saya kesatkan air mata dan segera mendapatkannya. Dia tersenyum walaupun sedikit tawar. Menyembunyikan beban yang ditanggung.

Sesekali cuba berlucu, tak kelihatan air matanya. Begitu saya dekat memerhatikan kelakuannya. Tidak mahu dia menunjukkan kepiluan di hadapan saya. Dan paling banyak, berkali-kali dia meminta maaf dan menyalahkan diri sendiri, “Saya ni pesakit yang degil,” katanya.

Selang dua hari, kelahiran ‘Ammar’ berlaku cepat tanpa banyak masalah. Jasad Ammar dibersihkan, dibalut cantik oleh rakan-rakan yang bertugas seolah-olah sedang meraikan tangis seorang bayi yang sempurna. Perlahan diletakkan di dalam katil bayi di sebelah isteri saya. Dia meriba Ammar yang masih tersenyum. Ketika itu air matanya perlahan mengalir. Alangkah, dia masih cuba tersenyum dengan bibir menahan ketar, tapi air mata pula mengucur laju. Saya tinggalkan dia seorang, bersama Ammar yang dirinduinya.

Ammar dikebumikan keesokan hari. Saya sendiri memandi dan mengafankan. Kata pakcik saya, Ammar dikira keguguran, mati sebelum lahir. Kaifiat pengebumiannya tidak sama dengan bayi mati selepas lahir. Kucupan terakhir ibu hadir bersama beberapa titis air mata yang melembapkan kain putih itu. Aisyah berdiri di kepala katil, tidak mengerti apa-apa, hanya memandang penuh tanda tanya.

“Umi, itu Ammar ke?” tanya Aisyah yang baru terjaga tidur.

“Ammar Zaid.” Ibunya mengangguk. Itu nama yang telah dipilih kami.

Ya, wanita itu lah yang mengajari saya nilai kekuatan. Di rumah, sekalipun saya yang banyak bercerita, mengajar, dan membacakannya pelbagai pelajaran, tetapi dialah yang menunjukkan saya makna dan hakikat itu dalam kehidupan.

Pemergian Ammar Zaid sama sekali tidak mengubah sikap dia. Bahkan dia kian bersemangat, dan sungguh-sungguh bekerja.

“Kita tolong orang, Allah akan tolong kita.” Keyakinan itulah yang telah mengentalkan hati kami untuk redha. Sesekali terdengar bisik-bisik curiga rakan sekerja, cuba menyalahkan isteri saya atas kedegilannya itu. Kejadian menimpa kami menjadi bualan beberapa ketika. Biarlah, ia bukannya kelemahan yang harus saya kesalkan, bahkan itu kelebihan yang Allah berikan kepadanya.

Allah memberikan saya seorang isteri, dan guru yang mengajar saya.

Allah telah memberi Aisyah Sofiyyah yang akan meragam apabila tidak diberi perhatian.

Dan Allah telah memilih Ammar ke sisi-Nya. Tentu sekali sedang menanti kami di hari muka.

Perancangan Allah Maha Rahsia, tentunya. Alhamdulillah.

Akhirnya kesunyian Aisyah dan kerinduan ibunya terubat apabila tangisan Ammar Hanzalah pula bergema di dewan bersalin lebih setahun kemudian. Lahir pada usia 36 minggu.

Dan hari ini giginya telah tumbuh sebatang.

Catatan gambar: Aisyah, Ammar, dan Asmaa di Melbourne City.

Kepada semua lelaki, kalau nak kahwin dengan doktor… be prepared because you are about to marry a great woman!

Tulisan ini bakal termuat dalam buku ‘Cakar Ayam Seorang Doktor’ yang bakal terbit menjelang Pesta Buku Antarabangsa Kuala Lumpur (PBAKL) 2016 ini.


Bila Anak Itik Jadi Anak Kucing. Ini Bukti Kasih Sayang Tiada Sempadan

Di sebuah ladang di Ireland, pemilik ladang ini terkejut bila mereka dapati 3 ekor anak itik telah dijaga dengan baik oleh seekor ibu kucing.

Anda pasti terpegun melihat bagaimana kucing ini menunjukkan kasih sayangnya pada anak itik tersebut sama seperti anaknya sendiri.

Kongsikan dengan rakan anda kisah unik ini.


Apa Yang Kau Perlu Tahu Bila Baca Berita

Masalah paling besar dalam sesebuah penulisan berita adalah – RUANG!

Untuk akhbar, mereka punya ruang yang terhad untuk memuatkan sesebuah berita dalam ruang beberapa mukasurat yang diberi kepada setiap meja berita.

Berita am ada berapa, ekonomi, sukan, kolumnis, rencana dan sebagainya bukannya boleh pakai hentam isi sahaja.

Ada hari, berita amat banyak sampai tak cukup ruang. Ada hari yang ‘dry’ wartawan sampai kalut lari sana-sini cari bahan.

Jangan lupa dalam akhbar akan ada juga perebutan ruang untuk masukkan gambar, iklan, dan juga akan ada berita yang dapat tajuk font besar, siap bold dan ada pula yang haluuuussss amat sampai kau pun boleh tak perasan.

Berita online juga ada masalah sama, walaupun tidak terikat dengan ruang secara fizikal, tetapi bila pengguna ketik pada link dan lihat artikel panjang sangat, that can become a turn off for readers.

Jangan lupa lebih 90 peratus pengguna internet negara ini melayari laman sesawang menggunakan telefon.

Maka dengan berita panjang dan orang jenuh nak scroll down memang sama ada orang tak baca atau simpan untuk bacaan kemudian (yang jarang pun dibaca kemudiannya).

Itulah sebabnya seseorang wartawan perlu bijak menilai bahan apa nak dimasuk dan bahan apa nak ditapis keluar.

Sebab itulah kalau kau ditemubual wartawan, janganlah harap sangat apa yang kau katakan sebiji-sebiji akan disalin-tampal ke dalam berita.

Satu lagi cara wartawan saring bahan yang nak dimasukkan adalah dengan memastikan bahan yang nak dijadikan berita selari dengan ideologi sesebuah rumah penerbitan.

Jadi kalau pun si subjek berucap panjang, jangan terkejut hanya sekelumit benda yang dia cakap akan keluar.

Ada yang berat ke belah kerajaan, ada yang berat ke belah pembangkang. Ada yang pro Islam, ada yang anti Islam. Ada yang pro sekular ada yang ortodoks.

Ada yang mahu menyatukan, ada yang mahu memecahkan. Ada yang sensitif dengan sentimen masyarakat setempat ada pula yang pakai langgar sahaja asal boleh jual berita.

Ada yang tutup mata benda buruk dan naikkan elemen positif, ada juga yang mahu sengaja memburuk-burukkan golongan yang berbeza ideologi dengan mereka.

Ada yang anti-sesuatu golongan seperti anti-Islam, anti-Kristian, anti-Hindu, anti-Melayu, anti-Cina, anti-India, anti-perpaduan, anti-Semenanjung, anti-kebenaran pun ada.

Jadi setiap kali kau baca berita, fahami juga rumah berita atau jenis berita yang kau baca itu termasuk dalam golongan mana.
Media adalah alat propaganda. Itu adalah satu fakta yang tak mungkin dapat disangkal sesiapa.

Pembaca adalah ibarat kebun, rumah berita pula ibarat petani yang menanam bibit-bibit pohon kepada pembaca sesuai dengan kemahuannya.

Rumah berita, akhbar, portal dan setiap artikel yang kau baca adalah alat yang diguna untuk membentuk opini massa semahu pemilik rumah berita itu.

Opini massa itulah yang akan menentukan perilaku masyarakat. Suka, benci, sokong, bantah, redha, melawan, aman atau perang.
Terkejut? Terasa dipergunakan?

Jadi mulai hari ini hati-hati bila kau laung ‘free media’, ‘free press’ atau ‘freedom of speech’.

Sebab yang berlaku tidak begitu setulennya.

Welcome to reality, or maybe for some – utopia.


Bila Bukan Islam Bentangkan Sejadah Untuk Heliza Helmi Solat. Kami Turut Tersentuh

Kami baru saja terbaca kisah Heliza Helmi yang berkongsi pengalaman beliau sewaktu bekerjasama dengan krew produksi iklan Silky White.

Heliza berkata, ketika masuk sahaja waktu solat, kakitangan berkenaan yang bukan beragama Islam memberitahunya supaya menunaikan solat terlebih dahulu, kerana sudah masuk waktu Asar ketika itu.

“MasyaAllah…. ALLAH.. ALLAH.. ALLAH.. Semoga ALLAH memberikan taufik dan hidayah kepada mereka.

“Pagi tadi masa Ija baru sahaja sampai, ayat pertama yang mereka kata adalah, Heliza pergi makan dulu, kami akan ‘prepare’ kan untuk ‘you’ solat.

“Bila masuk sahaja waktu azan. Tau apa mereka kata. ‘Okay, kita ‘break’ dahulu, bagi Heliza solat, ‘then’ baru makan, ‘then’ baru ‘shoot’ balik.

“Handphone’ Ija, bila azan ‘handphone’ ni ada suara azan, waktu Asar tadi, Mereka sendiri yang ‘stopkan shooting’, dan mereka kata… ‘Okay Heliza you solat dulu ok? ‘ Sejadah ni pun mereka yang ‘prepare’,” tulisnya di laman Instagram miliknya.

Dalam pada itu, Heliza menzahirkan rasa syukur kerana dirinya dapat solat tepat pada waktunya tanpa memberitahu kepada mereka tentang kewajipan tersebut.

“Allahu Akbar.. Ya Rabbi! Ya ALLAH MasyaAllah. Terima kasih ALLAH… Solat tepat waktu dan Ija tak perlu ‘mention’ pun tentang solat tapi mereka yang ingatkan Ija.. MasyaALLAH…….. Adakah kita sebagai Muslim ingat panggilan ALLAH? ,” tulisnya.


Bila Cikgu Dilamar Anak Murid. Kami Hanya Mampu Tersenyum

Seorang usahawan yang masih bujang telah mengadakan seminar memulakan perniagaan internet.

Di akhir seminar, beliau telah meminta soalan tentang bisnes daripada para peserta. Soalan-soalan itu perlu ditulis atas kertas.

Kiranya beliau akan baca dan jawab soalan tu ala-ala Ustaz Azhar Idrus di dalam ceramahnya.

Apa macam? Apa jawapan anda jika di tempat beliau? Hehe.


Jodohku Dengan ‘Ninja’. 7 Bulan Berkenalan Kami Terus Ke Jinjang Pelamin

Bermula dengan tengok gambar pensyarah BG bagi. Dalam hati aku berkata; “Alamak dia pakai ninja lah”.

Macam mana aku nak bagitahu bapak aku nih? Aku cuba minta gambar yang tak pakai purdah dan dapat. Ok lah. Cuba test market dulu.

Jika dah jodoh, insya Allah semuanya dipermudahkan. Dan ini ringkasan daripada perkenalan aku dan isteri hinggalah kami ke jinjang pelamin 7 bulan kemudian.

31 Januari 2015 – pertama kali jumpa
21 Februari 2015 – jumpa keluarga sebelah perempuan
28 Mac 2015 – bertunang
19 Julai 2015 – ziarah raya keluarga
31 Ogos 2015 – nikah

Sebelum nikah perkara yang paling aku bimbang adalah macam mana la aku nak kahwin dengan orang yang tak pernah aku kenal. Boleh ke ada perasaan cinta dan suka sedangkan kita tak pernah kenal orang tu?

Aku tak pernah kenal pun isteri aku walaupun duduk di Terengganu 4 tahun setengah jugak.

Aku tak penah mimpi pun aku akan hidup dengan orang yang aku tak penah kenal. Tak terbayang langsung. Betul la apa orang cakap, Allah bagi apa yang kau perlu bukan apa yang kau mahu.

Kuasa Allah mengatasi segala-galaNya. Dia tak pernah menzalimi hambaNya. Kadang-kadang Dia nak tengok kita sabar atau tidak dengan ujian Dia, barulah Dia akan bagi rezeki yang datangnya dari sumber yang tidak disangka-sangka.

Alhamdulillah. Syukur. Terima kasih kepada ibu dan ayah yang banyak membantu sepanjang proses persiapan dan bagi semangat. Tidak lupa juga keluarga mertua, ibu dan juga ayah, abang dan kakak, yang sudi menerima diri yang serba serbi dhaif ni ke dalam keluarga yang baru. Syukur Alhamdulillah. Mohon tunjuk ajar dan bantuan nasihat serta doa.

Terima kasih jugak kepada sanak saudara dan teman rapat yang datang dan mendoakan. Tidak ada yang lebih bermakna selain daripada doa anda semua akan kebahagiaan kami berdua hingga ke syurga nanti.

Kepada isteri Ayman Shahim, terima kasih awak terima saya seadanya dalam hidup awak. Words can’t express how thankful I am to Him.

Semoga awak adalah ladang dan kebun saya untuk kita ke syurga nanti. Ameen.

Dan untuk pengetahuan, aku dan isteri kini berada dalam PJJ (perkahwinan jarak jauh). Aku di Melaka dan puan isteri di Terengganu. Pernah sekali aku cuba bagi surprise di hari jadinya.

Aku acah acah je tak nak datang tengok kau kat Terengganu. Aku tahu kau sedih.
Memang aku saja nak buat kau sedih. Aku cakap awal Mac ni tak ada apa-apa pun nak celebrate. Kau memang kecewakan. Aku tahu. Pedih rasa bila hari penting kita orang tak ingat langsung.

Sebagaimana setahun lepas kita jumpa untuk pertama kali dating kat kedai mak cik Saba kat Pantai Tok Jembal masa birthday kau. Aku bawak kau kat tempat yang sama hari ni.

Mengimbau kembali apa yang telah berlalu. Dulu kita duduk jauh-jauh. Malu-malu. Kak Azza Jauhar teman jumpa sekali. Kau terus bukak puasa masa birthday kau kan. Dosa dowh kata orang. Mihmihmih. Haha.

Mana mungkin lah aku lupa tarikh lahir kau. Tarikh pertama aku dapat jumpa dan sembang dengan kau depan-depan live. Walaupun itu jam ada teman.

Terima kasih sebab ada masa tu untuk aku muatkan cerita ni dalam diari hidup aku. Masa birthday aku Allah bagi aku hadiah teman hidup. Paling kurang birthday kau tahun ni tak sambut sorang macam tahun-tahun dulu.

Hari lahir kau tak payah sambut dengan orang lain. Sambut dengan mak kau. Sebab dia yang lahirkan. Ucap terima kasih sebab dia lahirkan kau.

Betapa aku bersyukur Allah izinkan aku untuk kongsi hidup dengan kau.
Semuanya sebab mak kau lahirkan kau 24tahun yang lalu pada saat ini dan hari yang sama.

Semoga engkau dalam keampunanNya isteriku, Ayman Shahim. Inilah manisnya cinta selepas nikah.

Baca lagi: Rupanya Jodoh Aku Datang Selepas Aku Balik Dari 2 Bulan Mengembara


Bila Drone Digunakan Untuk Memancing Ikan, Hasilnya Boleh Tahan

Bila menonton video ini, terasa peluang menangkap ikan sewaktu memancing lebih tinggi kerana anda hanya perlu hantar drone ke tengah tasik dan sungai.


Bila Ikhlas Dari Hati Mengaku Salah Pun Tak Kena Marah. Ini Buktinya

Pemilik kereta ini dapati keretanya yang di parking di tempat letak kereta telah di langgar di bahagian tepi.

Namun nota ini buatkan hati beliau jadi lembut dan tak jadi marah.

Ini antara sifat mulia yang wajar di contohi.

Yang salah mengaku dengan jujur, dan yang kerugian juga memaafkan tanpa rasa dendam.

Indahnya dunia jika ramai insan yang bersikap begini.

Like dan Share The Vocket di Facebook, klik sini!